התכנית ללימודי נשים ומגדר בסיוע  NCJW
סילבוס  -   מבחר קורסים  -   תשס"ג

                                     תיאורי הקורסים מופיעים בסדר א' ב' של שמות המרצים

08516063 :         קולנוע הוליוודי קלאסי	
ד"ר אילן אבישר
סקירת התיאטרון והקולנוע באמריקה כשתי מערכות תרבותיות המקיימות יחסי גומלין הדדיים. הקורס יעסוק בהבדלים שבין סרט והצגה, האדפטציה של מחזה לקולנוע ושל סרט למחזה, השפעת הדרמה על קונוונציות קולנועיות, השפעת הקולנוע על מחזאים אמריקאים, הקשרים הקונקרטיים (תעשייתים, פרסונאליים) בין ברודווי והוליווד, והסוציולוגיה של אמנויות בארצות- הברית.
********************************************
06621017:	"אהבת אם": מיתוס או ביולוגיה ? *
ד"ר בשמת אבן-זהר
הקורס יוצא מדיונו של פיליפ אריאס ב"מושג הילד", ומדיונה של אליזבת באדנטר במושג "אהבת האם", שנלמדו במסגרת המבוא לפואטיקה של ספרות ילדים. לצד הדיון ב"אהבת האם" כמושג היסטורי בתרבות, ייבחנו גם גישות מדעיות אחרות, בעיקר אנתרופולוגיות וביולוגיות (ג'ון בולבי, מרדית סמול, ג'ין לידלוף), וייבדקו גם הגישות "בתוך התרבות" (ד"ר ב' ספוק, פנלופי ליץ').
חובות התלמידים: עבודה בסיום הקורס. תאריך הגשה אחרון: 10.8.2003.   אין מועד נוסף.
*דרישות קדם: קורס המבוא של ההקבץ: "מבוא  לספרות ילדים ותרבות הילד".
***********************************************
10412610 :      חינוך וחברה
פרופ' חנה איילון
לקורס שני מוקדים: (1) הזיקה שבין ארגוני חינוך והמבנה החברתי ובמיוחד מערכת הקשרים בין החינוך הפורמלי והרבוד החברתי. (2) היבטים חברתיים של תהליכים הקשורים בלמידה והמתמקדים בבתי-הספר. ייסקרו גישות שונות להסבר תפקידיו של החינוך הפורמלי וזיקתו לריבוד החברתי; היבטים חברתיים של תכניות לימודים והוראה; מסגרות הזדמנות שנייה; החינוך הדתי והשלכותיו החברתיות. דילמות הקשורות בקביעת מדיניות חינוך (כגון: אינטגרציה בחינוך, אוטונומיה בית-ספרית, בחירת בתי-ספר, התרחבות החינוך הגבוה) ינותחו מנקודת ראות סוציולוגית.

*******************************************

08516548 :            מבע קולנועי 1
מר נחמן אינגבר
מרכיבים צורניים של סגנון בקולנוע. דגש על הנרטיב והצורות החזותיות של סרט. השיעור הרצאה כולל הרצאה,הקרנות
סרטים וקטעי סרטים.
***************************************

08516602 :       מבע קולנועי 2  - הסרט  ואמנויות אחרות	
מר נחמן אינגבר
מרכיבים צורניים של סגנון בקולנוע. דגש על צליל ומוסכמות הז'אנר. השיעור כולל הרצאה, הקרנת סרטים וקטעי סרטים.
 
*********************************************

08516616 :                  מבוא לקולנוע בן זמננו	
מר נחמן אינגבר
שיעור זה הנו שיעור המשך לשיעור מבוא לתולדות הקולנוע. נושא הקורס: תפיסת המודרניזם בקולנוע משנות ה-60 ואילך. המודרני והשלכותיו על דרכי היצירה בארצות שונות. הגל החדש הצרפתי והשפעותיו. התפתחות הקולנוע אל מעבר למרכזים המסורתיים שלו. מודרניזם ופוסט-מודרניזם.

*********************************************
06211198 : מלומדים והדיוטות: פרקים בהיסטוריה החברתית של הידע באירופה הטרום מודרנית
ד"ר גדי אלגזי

הידע אינו צומח על עצים", הדגיש משפטן בן המאה החמש-עשרה בפני קוראיו. מהם, מן ההדיוטות, ביקש לא לסמוך על עצמם אלא לשאול בעצת המלומדים, אם חפצי דעת הם. אך סמכותם התרבותית של מלומדים – מדקדקים ותיאולוגים, פילוסופים ומשפטנים, כתבנים ורופאים – אינה מובנת מאליה. על מה ביססו אותה? כיצד הבדילו עצמם מבני-תמותה רגילים? מהו היחס בין התמורות שחלו במוסדות הידע לבין תדמיתם העצמית ואורחות חייהם? אלו תמורות חלו בארגון חיי הרוח – ומה הקשר בינם לבין חיי המעשה? במהלך השיעור ננסה לברר כמה מן השאלות הללו בעזרת מקרי-מבחן בהיסטוריה של מוסדות הידע של אירופה הטרום-מודרנית.
*********************************************
063822836 :         שבט, שבטיות ומדינה מודרנית במזרח התיכון 
 ד"ר יואב אלון
קיומן של חברות שבטיות הנו מאפיין מרכזי של המזרח התיכון, המבחין אזור זה הן מחברות מערביות והן מאזורים אחרים בעולם. בעשור האחרון חוקרי המזרח התיכון עמדו על חשיבות לימוד התופעה על מנת להסביר תהליכים פוליטיים, חברתיים ותרבותיים מרכזים. מטרת הקורס הנה להציג בפני התלמידים היבט חשוב זה תוך התמקדות בהיסטוריה של היחסים שבין שבטים לבין מדינת הלאום המודרנית בסהר הפורה ובחצי האי ערב במהלך המאה העשרים. בנוסף, הקורס יבחן כיצד אפילו כיום משטרים ערביים מנצלים את השבטים – ולעיתים אף מחיים אותם באופן מלאכותי – כדי להבטיח את שרידותם. המדיניות השבטית של צדאם חוסין בעיראק ושל המשפחה ההאשמית בירדן יבחנו באופן מיוחד. מעבר להבנה של חברות שבטיות ומדינות  מודרניות הקורס יבחן את המגמות השונות ששלטו במחקר המודרני, יציג כלים לניתוח --  הן היסטוריים והן אנתרופולוגים -- ויחשוף את התלמידים למקורות ראשוניים. מטרת שיטת לימוד זו לאתגר את התלמידים לחשוב על המזרח התיכון המודרני דרך נקודת מבט ייחודית ולהקנות להם כלים חדשים לניתוח חברות מורכבות אלו. 
******************************************************
10412607  :           ריבוד ואי-שוויון
ד"ר סיגל אלון
קורס זה נועד להכיר לתלמידים מושגים ותאוריות אודות אי שוויון וריבוד חברתי. מטרתו המרכזית הינה להציג את מגוון הגישות ומסורות המחקר הסוציולוגי בנושא אי-שוויון בחברה מודרנית. חלק מגישות אלה ישמשו כמסגרת מושגית לדיון בממדים השונים של ריבוד בחברה הישראלית.

**********************************************************

10413796  :        היבטים סוציולוגיים של העדפה מתקנת
ד"ר סיגל אלון
הסמינר יעסוק בהיבטים התיאורטיים והמעשיים של מדיניות "העדפה מתקנת". זהו הכינוי השגור לפרקטיקות של העדפה מכוונת של פרטים על בסיס מין, מצב סוציו-אקונומי, מוצא, או כל מאפיין אחר, במטרה לתקן עוולות עבר או לקדם קבוצות חלשות. בסמינר נשקול את ההצדקה התיאורטית של מדיניות ציבורית זו ונבחן עדויות לגבי ההשלכות המעשיות הנובעות מישומה בתחום ההשכלה הגבוהה. העבודות הסמינריונית תתמקדנה ברלוונטיות של מדיניות זו לקידום אוכלוסיות מקופחות במערכת ההשכלה הגבוהה בישראל.

*****************************************
14115593:        זכויות אדם בישראל - השפעת הפוליטיקה על החקיקה והמשפט – 
גב' שולמית אלוני
1.	"הכרזת העצמאות" תוכנה ומעמדה הקונסטיטוציוני והאתי לאורך השנים.
2.	א.  זכויות אדם וזכויות אזרח בישראל. כיצד תואמים או לא תואמים אמנות בינלאומיות בתחום זה?
	ב.  מעמד הבג"צ ותפקידו בעיצוב הדמוקרטיה הישראלית.
	ג.  חוקי היסוד ו"המהפיכה החוקתית".
3.	יחסי דת ומדינה
	א.  הסכם הסטטוס קוו 1947.
	ב.  מעמד העדות הדתיות.
	ג.  מעמד הרבנות הראשית ובתי הדין הרבניים.
	ד.  המעמד האישי בישראל.
4.	חוקי השבות, האזרחות, הכניסה לישראל, מרשם האוכלוסין, בעיות גיור והמרת דת.
5.	מעמד האישה וזכויותיה.
6.	א.  מעמד הלא יהודים וזכויותיהם (12 עדות), אפליה מובנית ואפליה אדמיניסטרטיבית.
       ב.  אדמות המדינה ואדמות הלאום: קק"ל, האפוטרופוס על נכסי נפקדים, מנהל מקרקעי   ישראל קריטריונים  לזכויות בקרקע.
7.	     ישראל מדינת לאום אתנוצנטרית או מדינת כל אזרחיה?
       א.   מה פרוש מדינתו של "העם היהודי" כאמור ב"חוק יסוד: הכנסת" (תיקון מס' 9, סעיף 7א') ומה מדינה "יהודית  דמוקרטית" כאמור ב"חוק יסוד: כבוד האדם וחירותו"?
8.	א.   יחסי ישראל והעמים השכנים, המצב המשפטי של השטחים הכבושים מאז 1967.
	ב.   יחסי ישראל והתפוצה היהודית.

**********************************************

06211195 :         מפגשים: אירופאים ובני אדם אחרים
פרופ' מירי אליאב-פלדון

במאות החמש-עשרה והשש-עשרה גילו בני אירופה חלקים של העולם שלא היו ידועים להם עד אז. המפגשים עם עולמות חדשים וציוויליזציות שונות בתכלית מן הציוויליזציה האירופית הולידו מגוון של תגובות בקרב הספנים, הכובשים, הסוחרים והאינטלקטואלים האירופיים באותו הזמן. הלם ותדהמה, התנשאות תרבותית-דתית וראשיתה של גזענות, אך גם רלטיביזם וביקורת על החברה האירופית, נמנו עם האופנים שבהם הגיבו האירופאים על גילוי העמים והתרבויות באמריקה, באפריקה ובמזרח אסיה. האופקים החדשים שינו, בין היתר, גם גישות ורגשות כלפי קבוצות מסוימות בתוך האוכלוסייה האירופית. הקורס ידון בתפיסות החדשות לסוגיהן על-סמך מחקרים של היסטוריונים ואנתרופולוגים מודרניים ואגב עיון בחיבורים שונים שנכתבו בראשית העת החדשה.
*****************************************
06212594 :          ציד המכשפות בראשית העת החדשה
פרופ' מירי אליאב-פלדון

בעת החדשה המוקדמת הוצאו להורג באירופה עשרות אלפי בני אדם באשמת כישוף וברית עם השטן. באמצעות תעודות ומחקרים ננסה לברר את הסיבות לציד הגדול ומדוע התרחש דווקא במאות הללו ובאזורים מסויימים של אירופה. מדוע היו רוב קרבנותיו נשים? האם בא הדחף העיקרי מן השכבות העממיות ומתוך אמונות תפלות או שמא היו הרדיפות בגדר מכשיר בידי האליטות והממסד הדתי? האמנם היו אז קבוצות שעסקו בכישוף וקיימו את פולחן השטן? האם היה קשר סיבתי בין התמורות שחלו במערכת המשפט לבין היקפן של הרדיפות? ומדוע דעך הציד ונעלם כליל לקראת המאה השמונה-עשרה? לבד משאלות אלה ואחרות, נבחן בסמינריון גם את קווי הדמיון והשוני בין ציד המכשפות לגלים אחרים של רדיפות בתרבות המערב.
[סרטים על הארי פוטר לא יוקרנו במהלך הסמינריון]
****************************************************

06382275 :          סוגיות בחקר הנשים במזרח התיכון בעת החדשה 
ד"ר נוגה אפרתי
דיון בסוגיות נבחרות בחקר ההיסטוריה של הנשים במזרח התיכון במאה ה-20 ובהן: פמיניזם והתפתחות תנועות נשים, נשים וההלכה האסלאמית, סוגיית המראה החיצוני, נשים ונוהג (פשעי כבוד ומילת נשים) ועוד.    
******************************************************

06272001 :          לשון וכוח: נשים במוקד
פרופ' מירה אריאל
ננתח יסודות דקדוקיים המשקפים פערים חברתיים. יסודות אלה משתרעים על פני קשת של תופעות, למין הנטייה הדקדוקית, המשקפת את מעמדו המרכזי של הגבר לעומת שוליות האישה, עבור דרך שינויים לשוניים היסטוריים, המעידים על התיחסות שלילית ומינית  לנשים, וכלה בעקרונות השיחה המכתיבים לנשים שתיקה ו/או אימוץ נקודת המבט הגברית.
דרישת קדם: מבוא לבלשנות או מבוא להיסטוריה של נשים ומגדר  בעת החדשה (מהחוג להיסטוריה).
********************************************************
06153233:         זיכרונות ילדות בקבוצות יהודיות וישראליות
ד"ר נילי אריה-ספיר
במסגרת הסמינר נדון בזיכרונות ילדות של מידענים אשר חוו את ילדותם בסביבות יהודיות בגולה, בארץ-ישראל ובישראל.
נעסוק בזיכרונות המשקפים חוויות ילדות ממעגלי חיים שונים: מן המעגל המשפחתי, חבורות ילדים, מערכות חינוכיות , מקומות יישוב שונים (ערים, עיירות, מושבות, קיבוצים) ועוד. 
נבחן טקסטים של סיפורים אישיים וטקסטים המכילים ז'אנרים עממיים מסורתיים שונים שסופרו בתקופות ילדות ונותרו חלק מעולם חוויותיהם  של המידענים בהם נתרכז. כן נעסוק בסיפורים אישיים המתייחסים אל משחקי ילדות ואל טקסים שונים שהתקיימו בזמן הילדות, אם במסגרת משפחתית או במסגרת ציבורית יותר (כמו בית-ספר, החברה הקיבוצית ועוד).  
באמצעות עיסוק בזיכרונות נרצה לבדוק כיצד תופשים אינדיבידואלים וקולקטיבים את ילדותם היום . כן נשאל אם וכיצד מבטאים הזיכרונות מערכות זהותיות ומערכות ערכים, צרכים ומשאלות של  המידענים השונים.
תנאים מקדימים לשמיעת הסמינר: "מבוא לאגדה ולספרות עממית" או "מבוא לתרבות הילד".
תלמידים שחסרים להם תנאים אלה ומעונינים ללמוד בסמינר מתבקשים לפנות למרצה.
*************************************************

06152349:             סיפורי נשים בזיקה בין-דורית: מסורות נשים ומעברן מדור לדור 
ד"ר  נילי אריה-ספיר 
במסגרת השיעור נדון בטקסטים ספרותיים עממיים המתרכזים בעולם הנשי ומשדרים מסרים בין דורות של נשים. אלה עשויים להיות מסרים המתייחסים להתנהגות הנשית, ליחסים בין נשים לגברים בכלל ובמסגרת המשפחתית בפרט ולמקומה של האישה במסגרת המשפחתית.
הטקסטים ייצגו ז'אנרים ספרותיים עממיים שונים, כמו המעשייה, האגדה, האקסמפלום, הנובלה, המשל, הפתגם ועוד. נדון בהם תוך תרגול אינטנסיבי של כלי הניתוח השונים של הספרות העממית.
***************************************************
14115027 :        תיאוריות פמיניסטיות של המשפט  
ד"ר ליאורה בילסקי
כיום כבר לא ניתן לדבר על גישה פמיניסטית אחת למשפט. הפמיניזם מציג קשת רחבה של גישות לנושא שוויון האישה והדרכים להשגתו. הדעות חלוקות לא רק לגבי מהות השוויון (העדר הפליה, אנטי-סבאורדינציה. גישת "שונה אך שווה"), אלא לגבי עצם קיום קטגורית "האישה" כקטגוריה אחידה ומובנת. אנו נמצאים בשלב בו הפמיניזם מפנה מבטו פנימה לתיאוריה ולכתיבה הפמיניסטית, ומעלה שאלות נוקבות לגבי מידת יצוגיותה ויכולתה לקדם את עניינן של נשים שונות. התיאוריות שצמחו במסגרת השיח הפמיניסטי כוללות בין השאר, פמיניזם ליברלי, פמיניזם תרבותי, פמיניזם פסיכואנליטי, פמיניזם רדיקלי ועוד.
מטרת הקורס לפתח הכרות עם תיאוריות אלו תוך בחינת יישומן בביקורת הדין הפוזיטיבית, בביקורת תיאורית המשפט, ובביקורת מתודולגיות כתיבה וטיעון במשפט. בין השאר נבדוק את הפתרונות המוצעים להסדרת נושאים כמו אונס סטטוטורי, פורנוגרפיה, והפליה במקום העבודה. נדון בבקורות שמועלות כנגד הנחות המוצא של תיאוריית המשפט לגבי הסובייקט המשפטי. ולבסוף נבדוק את יכולתן של דרכי המחקר והכתיבה המשפטית המפותחות לאחרונה על ידי כותבות פמיניסטיות לייצג בצורה מהימנה וטובה יותר את צרכיהן וקולן של נשים.
הקורס יחייב קריאת כמויות ניכרות של חומר משפטי-תיאורטי באנגלית.
**************************************

08212417:       נשים באמנות הרנסנס
ד"ר גולדה בלס
מטרת הקורס לבחון את מעמדן של הנשים ותפקידן בעולם האמנות של הרנסנס, תוך בדיקת מעמדן במכלול החברתי-תרבותי של התקופה. הדיון יעסוק בנשים מתחומי עיסוק שונים ומשכבות חברתיות מגוונות. בעולם בו "שלטו" פטרונים ואמנים גברים, נבחן תופעות יחודיות של נשים פטרוניות ונשים יוצרות.
נבדוק ייצוגים שונים של נשים באמנות כדוגמת: אלות, גיבורות, קדושות, שליטות, ודמויות אלגוריות, וננסה להבין מה היתה מידת ההשפעה של נקודת המבט הגברית (כפטרון וכאמן) על היצירה האמנותית.

***********************************************

06263036:	20TH CENTURY AMERICAN WOMEN WRITERS
Dr. Hedda Ben-Bassat
This seminar examines fiction written by American women writers in the second part of the 20th century. Their fiction reflects the diversity inherent in the contemporary scene of cultural pluralism. We will examine their differences of race ethnicity regional and religious affiliation, as well elements they share as Americans and as Women.  We will read texts by O’Connor, Paley, Walker, Mukherjee, and Kingston

**********************************************************

06622104 :        מגדר,עדה, "גזע" ולאום: האחרות הכפולה של נשים מזרחיות
גב' דולי בן חביב
בחלקו הראשון  יבחן את הדרך שבה מגדר נבנה בצומת של יחסי כוח אחרים כגון: יחסי כוח בן עדות, "גזעים" ואומות; בחלקו השני יתמקד הקורס במקרה הייחודי של נשים מזרחיות בישראל .נעסוק בקורס בטקסטים תיאורטיים כלליים ובטקסטים ספרותיים עבריים. במהלך הקורס נקרא את הכתבים התיאורטיים של פאנון, סעיד, ספיבק, מוהנטי וקאנדיוטי, כתבים השייכים לזרם של חקר השיח הקולוניאלי והתיאוריה הפוסט-קולוניאלית. נעיין בטקסטים הספרותיים של ס' מיכאל, נ' פוחצ'בסקי, נ' וישניצר ובסרטה של חנה אזולאי-הספרי "שחוּר". במהלך הדיון ביצירות אלו נקדיש תשומת לב נכרת לייצוג האשה המזרחית על רקע ההגירה הגדולה מארצות האיסלאם לישראל בשנות ה- 50 ועל רקע מפגש התרבויות.
************************************************************
06392121 :  מלחמה ושלום באפריקה: זווית מגדרית
ד"ר אירית בק
קורס זה, המוצע בפעם הראשונה, יבחן את הזווית המגדרית בתהליכים של דה-קולוניזציה, בניית מדינה ומלחמות אזרחים באפריקה, החל ממחצית המאה העשרים ועד לימינו. יבחנו מספר שאלות יסוד, כגון מהותו של הפמיניזם האפריקאי בימינו, לצד שאלות ממוקדות כגון תפקיד הנשים במלחמת העצמאות באלג'יריה או  מעמדן ותפקידיהן של נשים פליטות, קורבנות מלחמת האזרחים (למשל בליבריה, סיירה ליאון ורואנדה).
*************************************************

06170242:        העולם היהודי בעת החדשה 
ד"ר אבי בראלי, ד"ר רוני שטאובר
מטרתו של התרגיל לבחון סוגיות מרכזיות שעמדו בבסיס הקיום היהודי במאות ה-19 וה-20. כגון: ניסיונותיהם השונים של היהודים להשתלב במדינות הלאום באירופה, ההגירה הגדולה ממזרח למערב, ראשית צמיחתה של התנועה הלאומית היהודית, האנטישמיות המודרנית ועוד. התרגיל יתמקד בבעיות הזהות של היהודי המודרני ובעיקר בעימות שבין מגמת ההשתלבות בתוך מדינות הלאום ובין המגמה לשמר את הזהות הדתית, התרבותית, האתנית והלאומית. בתרגיל נדון בניסיונות השונים של תנועות אידיאולוגיות בתוך העם היהודי להתמודד עם בעיות הקיום של היהודים בעת החדשה ובעימותים החריף שהתנהל בין תנועות אלה.
****************************************************

14115333:       גברים ונשים במשפט 
פרופ' דפנה ברק-ארז
הקורס עוסק בשאלות של שוויון בין המינים במשפט, תוך התייחסות להיבטים תיאורטיים (גישות שונות לשוויון ולפמיניזם – פמיניזם ליברלי, פמיניזם תרבותי, פמיניזם רדיקלי, זרמים בקורתיים) וליישומים בהקשרן של סוגיות ספציפיות (במשפט הישראלי, אך גם מתוך מבט השוואתי). הדגש הוא על בחינה כוללת של הנושא, ולא על סוגיה ספציפית – תוך העמדתן של התיאוריות השונות במבחן המעשה. בין השאר, נידונים בקורס נושאים מתחום דיני העבודה (שוויון הזדמנויות, הזכות לשכר שווה, זכויות יתר של נשים והורים, הטרדה מינית); מתחום דיני המשפחה במובנם הרחב (גיל נישואין, חוק השמות, היבטים של מיסוי וביטוח לאומי, הפלות, הפריות מלאכותיות ופונדקאות); מתחום החיים הציבוריים (שירות בצבא, ייצוג פוליטי, דת ומדינה); ומן המשפט הפלילי (עבירות מין, אלימות במשפחה, זנות ופורנוגרפיה).
*******************************************

06211052 :          לרפא את הגוף לטפל בנפש
פרופ' רון ברקאי

משחר ימיה של הרפואה המערבית, שנולדה ביוון במאה הרביעית לפנה"ס, נדון הקשר המורכב שבין הנפש לגוף כגורם למחלות וכיסוד מרכזי בטיפול בהן. השיעור יבחן את התפישות היווניות וההלניסטיות (היפוקרטס, גאלנוס ואחרים) ואת התפתחותן של תפישות אלו בתרבויות היהודית, המוסלמית והנוצרית לאורך ימי הביניים ועד למהפכה המדעית במאה ה-17.
***********************************************

06621273:	מקום לדאגה – אתיקה של נשים בתיאוריה הפמיניסטית  האמריקאית  *
גב' נעה גדי
הכותרת של הקורס באה לציין נקודה בולטת בפער בין תפישת היסוד של תיאוריות מוסר רציונליסטיות לבין תפישת היסוד באתיקה הפמיניסטית: הניגוד לכאורה בין עקרון הרצייה הפרטיקולרית לבין עקרון החובה האוניברסלית, שאותו ניסח באופן המובהק ביותר פילוסוף הנאורות הגדול עמנואל קאנט, כבסיס לכל התנהגות מוסרית. הקורס בא לבחון את טיבה של הביקורת הפמיניסטית על תיאוריות המוסר הרציונליסטיות ואת הניסיון להעמיד את האתיקה או ההתנהגות המוסרית על יסוד עקרונות אחרים מן העקרונות האנליטיים-רציונליים, שרב רובו של הדיון הפילוסופי בשאלת המוסר נשען עליהם למן קאנט ואילך. כנגד המודל ההסברי הרציונליסטי, קידמו תאורטיקניות פמיניסטיות את הטענה, כי אי אפשר למצות התנהגות או תגובה מוסרית במונחים של חשיבה דדוקטיבית (גזירה מתוך חוקים כלליים) ושל ציות לאידיאלים מתוך הכרה רציונלית בנכונותם. במקום 'החובה המוסרית' קידמה הביקורת הפמיניסטית, בעקבות עבודתה החלוצית של קרול גיליגן, את הדאגה כבסיס מוטיבציוני להתנהגות מוסרית; במקום המודל של 'החוזה החברתי' (הובס, לוק, רוסו), לפיו פרטים בחברה מקיימים הסכם מחייב לגבי כללי 'עשה ואל תעשה' ומצייתים לעקרונות מופשטים של צדק והגינות, דיברה האתיקה הפמיניסטית על רגשות אותנטיים וספונטניים של אמפתיה ורצון לנתינה. 
אתיקה פמיניסטית – לא רק כסוג של ביקורת אלא גם כאלטרנטיבה תיאורטית ומעשית – העלתה את התביעה לאתיקה שוויונית שתתבטא בעקרונות ובפרקטיקות שמייצגים גם את הניסיון ואת האינטרסים המוסריים של נשים. במובן הביקורתי, התיאוריה המוסרית הפמיניסטית קשורה לביקורת הפמיניסטית על תפישות היסוד והפילוסופיה של המדע הפוזיטיביסטי. מכאן הדרישה של אתיקה פמיניסטית לרביזיה בהנחות אונתולוגיות ואפיסטמולוגיות מסוימות או המרה מוחלטת שלהן בהנחות אחרות. 
חלקו הראשון של הקורס יעסוק בהתוודעות למקורות הרעיוניים של תיאוריות המוסר המקובלות בחשיבה המערבית ובהבנת סוגיות היסוד של הדיון המוסרי. חלקו השני יעסוק במאפיינים של הגישה הפמיניסטית למוסר, בטיבה של קריאת התגר על החשיבה הגברית שמאפיינת תורות מוסר מסורתיות, ובטיבה של האלטרנטיבה המוסרית הפמיניסטית דרך בחינה של כמה מן ההוגות הבולטות בתחום והשאלות, הדגשים, היעדים והערכים אותם ניסו לקדם למרכז הדיון המוסרי הפילוסופי כמו גם לשדה החברתי-פוליטי.
* הקורס זהה בתוכנו לקורס "בגלל שאני רוצה, לא בגלל שאני חייבת: האתגר הפמיניסטי" שהתקיים בשנה"ל תשס"ב.
************************************************

06262293:   THE VICTORIAN NOVEL
 Dr. Deborah Guth
During this course we shall study a number of novels that reflect the rich variety of the period: definitions and goals of realism, changing social attitudes and the effect of urbanization, moral and aesthetic preoccupations, the legacy of Romanticism. The purpose of the course is to contextualize the works within their historico-political and cultural setting as well as to study aspects specific to individual works. 
Texts:
Charles Dickens. Great Expectations; 
George Eliot. The Mill on the Floss;
Emily Bronte. Wuthering Heights 
W.M.Thackeray. Vanity Fair
Thomas Hardy. Tess of the d'Urbervilles

Written Assignments: 1 paper, analytical; 1 mid-term test; 1 final exam.
********************************
06263033:	WOMENS POETRY
Dr. Karen Alkalay-Gut
This seminar explores key women writers in the nineteenth and twentieth century, both in England and North America, and traces their development.  We will begin with writers of the Victorian period, including Christina Rossetti, Emily Dickinson, and Amy Levy, and continue with poets of the “New Woman,” such as Edna St. Vincent Millay, Myrna Loy, Adelaide Crapsey and H.D. In the second half of the semester we will turn to the poets following World War II – Stevie Smith, Sylvia Plath, Anne Sexton, and Adrienne Rich, and conclude with the contemporary poetry of Carole Ann Duffy, Sharon Olds, and Louise Gluck.
Course Requirements:
Each student will be responsible for a report on a single author, and a written report on a single critical or theoretical text.  These choices will be made early in the semester. 
texts are available on the Internet.
Critical texts include:
Ostriker, Alicia.  Stealing the Language. Boston: Beacon, 1986.
********************************************
10852518 :       מין, מיניות ותקשורת
ד"ר נורית גוטמן
הקורס יעסוק בנושאים הקשורים למין ומיניות כפי שהם מתבטאים בתקשורת ביחסים בינאישיים, במסגרות שונות, בקבוצות גיל ובתת-תרבויות שונות. הקורס יבחן גם את התייחסות כלי התקשורת ההמונית למין ולהתנהגות מינית עם השלכות לנושאים כגון "מין בטוח", "מין רצוי" ותסריטים שונים.

*********************************************
14115806 :      הפליה בדיור וקבוצות תרבותיות 
מר גרשון גונטובניק
הפליה בדיור הינה תופעה רבת פנים, במיוחד בישראל – בעל הדירה הבודד המסרב למכור או להשכיר לערבי, מתווך המפנה יהודי לשכונות יהודיות, מדינה הבונה עיר לחרדים, ועוד ועוד. כיצד על שיטת המשפט הישראלית להתמודד עם תופעה זו? בקורס ננסה לבחון את התופעה מתוך ההבנה כי אין מדובר בתופעה חריגה ונקודתית שנגרמת בהכרח על בסיס מוסרי מפוקפק, אלא בתופעה שהינה נגזרת ישירה ממציאות בה פועלות מספר קבוצות תרבותיות זו לצד זו. מדובר בתופעה חברתית מקיפה ועמוקה בכל מקום המורכב מקבוצות שכאלה. במהלך הקורס ננסה ליצור את גבולות המותר והאסור ביחס לסוגים השונים של ההפליה, תוך איבחון הפרמטרים העומדים בבסיס הנושא ויישומם למציאות הישראלית המורכבת.
**************************************************

06171619 :        ענייני קהילה ומשפחה במאות 12 – 13 בצפון-צרפת וגרמניה.
ד"ר שמחה גולדין
הסמינר יבחן את מערכת היחסים של קבוצת הייחוס הראשונה, המשפחה, עם קבוצת הייחוס השנייה, הקבוצה. מערכת שלמה של מקורות יבדקו במהלך המחצית הראשונה של הסמינר, מקורות מהאזור הצפון-צרפתי/ גרמני במאות עשירית עד הארבע-עשרה. תגובש מתודולוגיה לחקירה ולהוצאת מסקנות. 

******************************************
06272002 :    מבוא לחקר השיח       
פרופ' רחל  גיורא
הקורס יעסוק בבעיות המרכזיות הנדונות בחקר השיח. מושג השיח מתייחס לכל מיני טקסטים, בין אם הם כתובים (כמו מאמר) או מדוברים (כמו שיחה). שאלות כמו תקינות השיח (קוהורנטיות), מבנה השיח (האינפורמטיבי, הסיפורי, הבדיחה, וכו') יתבררו מפרספקטיבה קוגניטיבית. ייעשה נסיון להסביר את מבנה הטקסט כמשקף תהליכי הבנה, וכנובע ממבנה הזיכרון. יילמדו מחקרים פסיכולוגיים על מבנה הזיכרון ותהליכי ההבנה, ומחקרים המנסים לתאר את הכללים שעל פיהם אנו פועלים כאשר אנו יוצרים טקסט.
דרישת קדם: יסודות הבלשנות התיאורטית.

***********************************************
14115956 :    רב-תרבותיות ושוויון 
פרופ' חיים גנז
בקורס יידונו הסוגיות: 1. יחסן הראוי של מדינות ליבראליות לנוהגים לא ליבראליים (כמו מילת נשים, שחיטה לא הומנית, הטלת מגבלות על השכלה וכו') של תרבויות מיעוט החיות בתוכן (ובעצם גם מחוצה להן). 2. ליבראליזם והאפשרות של זכויות קבוצתיות. 3. האם המדינה הליבראלית היא בהכרח מטמיעה? וסוגיות דומות להן. השאלה המרכזית של הקורס תהיה כיצד מתיישבות תשובות אפשריות שונות לשאלות האלה עם תפיסות שונות של אידיאל השוויון. 
******************************************************

06161195 :    הסיפור על אלהים
פרופ' א' גרינולד	
במקרא וכן בספרות היהודית שלאחר המקרא (למעשה עד עצם היום הזה) מצויים היגדים שונים ומגוננים על האל, מעמדו הדתי בחיי האדם, ומעשיו בעולם. השיעור יבדוק זרמים מרכזיים בשיח על אלהים, ובמיוחד יעסוק באותם חלקים העוסקים באל בדרך הסיפור (להבדיל מהיגדים תיאולוגיים). תיבחן גם האפשרות לראות בהיגדים תיאולוגיים ופילוסופיים מסויימים בבחינת "סיפור". 
********************************************************

06161196 :	אלהים מספר ומפרש*
פרופ' א' גרינולד	        		 
המקרא מציג את אלהים בשיח עם בני אדם. השיח הוא לרוב בין האל ובין הנביא, ויש הבדלים שונים לא רק בצורת השיח אלא גם בתכניו (התורה מול סיפרי הנביאים, דרך משל). בהבדלים שמצויים בתכנים אלה יש לא אחת היבט פרשני (יש המגדירים זאת שיח אינטרטקסטואלי). השיעור יבדוק את טיבו של היבט פרשני זה על גווניו השונים ומשמעויותיו הדתיות. 

* לשיעור יוכלו להירשם תלמידים אשר שמעו את השיעור "הסיפור על אלהים" בסמ' א'. 

********************************************

06621295:          מגדר ועדה בעידן הגלובליזציה
ד"ר הנרייט דהאן כלב
התופעה של פיצול והתבחנות בקרב תנועות פמיניסטיות הנה שכיחה בעולם והיא נוצרת על רקע של יחסים בין עדות גזעים ומעמדות. התופעה הֶחריפה בעידן הגלובליזציה והציבה את התנועות הפמיניסטיות בפני שאלות הקוראות תגר על הרלוונטיות של סדר היום של תנועות פמיניסטיות מערביות. בקורס זה נעסוק בפיצול שהתחולל בפמיניזם הישראלי והצמיח את הזרם הפמיניסטי המזרחי. באמצעות מקרה מבחן זה ניגע בבעיות ניצול נשים בידי נשים, עוני של נשים, מאבק להשכלה של נשים כהות, תעשיות מין וגילוייהן בהקשר של נשים כהות. 
*********************************************
14115078 :          חופש הביטוי בדמוקרטיה ליברלית 
ד"ר אילנה דיין-אורבך
מהי ההצדקה התיאורטית לקיומה של זכות יסוד המגנה על חופש הביטוי? האם המטרה היא לגונן על מתחם נטול צנזורה שבו חפשי הפרט לבטא את עצמיותו, או שמא עניינו של חופש הביטוי בהבטחת המידע הנחוץ לציבור הבוחרים ככלל על מנת לקבל החלטות מושכלות בתהליך הדמוקרטי? לשון אחרת, האם מגנה הזכות לחופש הביטוי על פיו של הדובר או על אזניהם של המאזינים לו?
מן התשובות האפשריות לשאלות הללו נגזור כלים לניתוח הדין הקיים והדין הרצוי. נבדוק איך מתורגמים משאבים אנושיים שונים, דוגמת כסף, כח, כריזמה או יכולת רטורית, למושגים של ביטוי אנושי, ואיך משפיע תהליך התרגום על בריאות הדיון הציבורי הנחוץ לדמוקרטיה. את תיאוריות הביטוי השונות שיידונו, ניישם על סוגיות מפתח משפטיות כגון ההגנה על ביטויי שנאה, שליטה כמו-מונופוליסטית באמצעי התקשורת, השפעת פוליטיקאים ומפרסמים על תכנים עיתונאיים, והביקורת הפמיניסטית על חירות הביטוי הפורנוגרפי.

***************************************************

06081121   :       סקס, שקרים והאמנות המודרנית : הגוף הנשי כרעיון וכביטוי חזות
גב' טל דקל
מטרת הקורס לערוך סקירה ביקורתית של הקאנון המקובל בזרמי האמנות המודרנית, דרך סוגיות פמיניסטיות העולות מן היצירות ונדונות בטקסטים של ביקורת מגדרית. בקורס נבחן שאלות מרכזיות כמו למשל מדוע כה רבות מיצירות האמנות של התקופה מתארות את הגוף הנשי , לרוב בעירום; מה באמת בין פורנוגרפיה לאמנות "גבוהה" מה בחוויה "המודרנית" של פריס גרם לשגשוג האמנים הגבריים ולדיכוי והשכחה של נשים יוצרות; אילו נושאים וסגנונות בכל זאת יצרו הנשים האמנויות בתקופה הנדונה, ועוד.
************************************************

06153234:      "עשני גיבור חיל": הסיפור המיליטריסטי לילדים 
גב' יעל דר-קליין
בשנות הארבעים נכנס דגם ספרותי חדש לרפרטואר ספרות הילדים העברית, הסיפור המיליטריסטי לילדים. סיפור זה הציג לראשונה בתולדות ספרות הילדים העברית ילדים מארץ-ישראל הלוחמים באויב על הגנת המולדת. בתוך כך טושטשו המושגים "חזית" ו"עורף" ונכנסו לספרות הילדים מונחים חדשים כ"אויב", "אחוות לוחמים", ו"נפילה בקרב". 
הסיפור המיליטריסטי חייל את הילדים ושלח אותם לקרב בשתי רמות: ברמה הבדיונית, באמצעות סיפור עלילה על ילדים-חיילים המשתתפים במלחמה, וברמה האינדוקטרינרית, כאמצעי להכין את הקוראים לקראת השתתפותם בפועל במלחמה הלאומית העומדת בשער.
במהלך הסמינר נתחקה אחר התפתחותו המהירה של הסיפור המיליטריסטי לילדים, מפרוץ מלחמת העולם השנייה ועד שנות החמישים.  
דרישות הסמינר: קריאת שוטפת, הצגת רפראט וכתיבת עבודה סמינריונית.
************************************************

06621289:    גזע, מעמד, מגדר ויחסים בין-דוריים בספרות הילדים האנגלו-אמריקנית במאה ה- 19 *  
גב'  יעל דר-קליין וגב' תמי רזי
העשורים האחרונים של המאה התשע עשרה היו שנות שגשוג חסר תקדים בתחום הכתיבה לילדים ולנוער באנגליה ובאמריקה. לראשונה בהיסטוריה של המערב נוצרה ספרות מובחנת לדור הצעיר: כתבי עת לבנים ולבנות, ספרי הדרכה וספרות יפה, שלימים תיקרא "תור הזהב הראשון של ספרות הילדים האנגלו-סקסית".  ספרות זו ביטאה תפישה מובחנת של ילדות ונעורים וסימנה ערוץ תקשורת בין-דורי חדש ורב פוטנציאל. 
קורס זה מעמיד במרכזו ספרי ילדים קנוניים שהופיעו באנגליה ובאמריקה במאה התשע עשרה: ילדי המים (צ'רלס קינגסלי, 1863), אליס בארץ הפלאות (לואיס קרול, 1865), נשים קטנות (לואיזה מיי אלקוט, 1868), הלורד פונטלרוי הקטן (פרנסס הודג'סון ברנט, 1886), ספר הג'ונגל (רודיארד קיפלינג, 1894) והקוסם מארץ עוץ (פרנק  באום, 1900). 
הדיון בספרים אלה ישלב קריאה ספרותית והיסטורית. נעקוב אחר התפתחות הכתיבה הספרותית לילדים ונזהה מגמות מרכזיות בפואטיקה שלה. כן נתמקד בהקשרים ההיסטוריים העולים מספרות זו, כגון: קולוניאליזם ויחסים בין-גזעיים, עליית מעמדות הביניים ויחסים בין-מעמדיים, ותפישות חדשות של מגדר ומיניות. 
דרישות הקורס: השתתפות חובה, מטלות כתיבה במהלך הסמסטר ובחינה בסיום הסמסטר   
·	תלמידים שהשתתפו בקורס  "פיטר וונדי פורשים כנפיים" בשנת הלימודים תשס"ב לא יוכלו להירשם  לקורס זה.
                                 ***************************************************

06622106:	סיפורי התבגרות ארץ-ישראליים: השתקפויות בספרות ובפסיכואנליזה
ד"ר דורית הופ
הקורס יעסוק בפרשנות פסיכואנליטית של טקסטים ספרותיים. הטקסטים הנבחרים עוסקים בתהליכי חניכה של מתבגרים ומתבגרות בחבה הארץ-ישראלית משנות השבעים ואילך. תהליכי ההתבגרות יוארו על הרקע החברתי – תרבותי של התקופה המתוארת בכל יצירה. נבחן את התיאוריות של אריק אריקסון, מלאני קליין, ודונלד ויניקוט, שישמשו בסיס לפרשנות של הטקסטים. 
בין הסופרים שיילמדו בקורס: עמוס עוז, יהושע קנז, יהודית קציר, נורית זרחי, רות אלמוג, דוד בוסי, סמי ברדוגו.
**************************************************
14115374 :           דמוקרטיה וגזענות בתולדות ארה"ב 
ד"ר חגי הורביץ
תופעה מביכה ביותר הידועה מתולדות ארה"ב היא העובדה שמצד אחד פיתחה מדינה זו מאז כינונה חברה דמוקרטית ליברלית המיוסדת על מחויבויות לשוויון אזרחי וחירויות אדם לכל, ומצד שני היא אימצה ממש באותו זמן מדיניות גזענית דורסנית וארסית כלפי קבוצות ניכרות מתושביה. הקורס יבחן את השאלות: איך ומדוע נוצר הדו-קיום בין שתי מגמות מנוגדות אלה? כיצד הצדיקו האמריקנים סתירה זו במשך דורות? מדוע במאה הנוכחית גוברת המגמה לצמצם עד ביטול את האפליה והדיכוי הגזעניים, ומה הם המעצורים המאטים מגמה זו? 
הקורס יתמקד בשני טיפוסי גזענות: כלפי האינדיאנים וכלפי השחורים. לגבי כל אחד מהם נבדוק את דפוסי עלייתו, החרפתו ונסיגתו, וכן את המימדים התרבותיים, הכלכליים, המנטליים והלגליים של תהליכים אלה.
********************************************************

06622115 :      כמו באגדות – דברים שוולט דיסני לא ספר לכן
גב' רוני הלפרן
אין חולק על התפקיד המרכזי של התרבות הפופולרית האמריקנית בהבנייתו של ההבדל המיני.  השאלה המתבקשת להבנת תפקיד זה היא, מהן המשמעויות שנושאים הטקסטים של המדיה האמריקנית עבור הצרכנים שלהם, באמריקה ומחוצה לה, בעולם הגלובלי.  מדורת השבט של הכפר הגלובלי נמצאת באמריקה ומשם משוגרים דימויים ואייקונים תרבותיים לרחבי העולם, ובהם הדימויים המיניים והמגדריים.  תעשיית החלומות ההוליוודית אחראית על מירב הטקסטים שאנו פוגשים וכשמה כן היא:  תעשייה שמעצבת את חלומותינו, את הפנטזיות, את המודלים לחיקוי ואת השאיפות והאידיאלים, כמו גם את תפישת העצמי שלנו ואת אופק ציפיותינו ושאיפותינו.
בקורס זה נתבונן מנקודת מבט ביקורתית ופמיניסטית בגירסה ההוליוודית האמריקנית לסיפורי המעשיות (סיפורים עממיים, אגדות, ספרות פופולרית) המוכרים לנו באמצעותם ובתיווכם של טקסטים קולנועיים של וולט דיסני ואחרים (אישה יפה, נערה עובדת).  נקרא בטקסטים אלה תוך השוואתם לגירסות ספרותיות מוקדמות.  ניתן את הדעת לרווחים ולהפסדים הנגרמים לנשים כקוראות אל מול הגירסה האמריקנית של הנרטיבים העממיים.
*************************************************
06152359:    "זרות בבית": בין  מגדר ללאומיות
גב' רוני הלפרן
מעשה כינונה של הסובייקטיביות מתקיים בתוך הקשרים של מגדר, לאום, דת, עדה, גזע וצבע. הנחת העבודה בקורס זה היא כי ההצטלבות בין הרכיבים השונים של הזהות מייצרת עמדות סובייקט שונות ומגוונות.
שיעור זה יבקש לבחון יצירה נשית עברית וישראלית המתקיימת במתח שבין שיח הלאומיות והשיח המגדרי, והמרפררת אליו.
איזה מקום ניתן לאישה במסגרת הדיון על הבית הלאומי? כיצד נושאות ונותנות הנשים הכותבות עם מיקום זה? באילו אופנים מגויס הקול האימהי כדי לערער על גיוס גופו של הבן לשירות האומה? מה משמעות החוויה של נשיות מזרחית במרחב הציוני?
שאלות אלה ואחרות יבחנו מול מבחר טקסטים (שירה ופרוזה) מספרות הנשים העברית הישראלית החל מדבורה בארון ואנדה עמיר ועד לרונית מטלון ודורית רביניאן.
***************************************

06081122 :     פמיניזם, חברה ומשפט בישראל
גב' דפנה הקר            
מטרת הקורס היא בחינת המשפט הישראלי לאור תיאוריות ופרקטיקות פמיניסטיות שונות ולאור תובנות סוציולוגיות אודות השדה המשפטי ואודות החברה בישראל. לצורך בחינה זו נסקור בתמצית תיאוריות פמיניסטיות שונות וניסיונות סינתזה ביניהן, ותיאוריות סוציולוגיות העוסקות במשפט. על בסיס הרקע התיאורטי, נבחן סוגיות מגדריות ספציפיות בהן עוסק או שותק המשפט הישראלי תוך בחינת היבטים שונים של החברה בישראל. בין היתר, נדון בהיבטים מגדריים של יחס המשפט הישראלי לשוק העבודה בשכר, למשפחה/ות, ולזכויות חברתיות. 
******************************************
06081118 : היבטים חברתיים של רפואה, מגדר ופריון
גב' יעל השילוני-דולב
קורס זה מציע דיון בתהליך המדיקליזציה של החברה, תהליך בו הזירה הרפואית כובשת שליטה בהבנה של מגוון רחב של מצבים אנושיים, ובדרכי ההתמודדות אתם. 
במסגרת התבוננות ביקורתית זו על עולם הרפואה יושם דגש על נשים וגופן כאובייקטים של שיח זה.
הקורס יעסוק בשאלות אודות טכנולוגיות פריון חדישות, הפלות, לידות, גנטיקה רבייתית ואמהות עכשווית. כמו כן ידונו "מחלות נשיות" כגון שיגעון נשי, אנורקסיה נרבוזה, גיל הבלות וסרטן השד, בהקשרן החברתי-תרבותי. 
בהקשר המקומי-ישראלי נבחן את תפקידן של נשים בחברה הישראלית כ"רחם לאומי". 
***********************************************

06083103 :           גוף האומה: לאומיות, גזע, ומלחמה באירופה המודרנית
פרופ' דבורה הרץ
כל שנה שעוברת מוסיפה לנו ידע לגבי הצורה שבה שינוי של מדיניות של ממשלות משנה את החיים של נשים, גברים וילדים באירופה המודרנית. אבל האם הסיבתיות פעלה גם בכיוון ההפוך? האם גישות ביחס לארוס, נשיות וגבריות השפיעו גם על פוליטיקה, מנהיגות, מלחמות ומהפכות?
בין האירועים אליהם נתייחס נכללים מהפיכת 1848, תנועות למען איחוד גרמני, איטלקי ויהודי, מלחמת העולם הראשונה, המהפכה הרוסית והתקופה הפשיסטית. התימות כוללות מנהיגות כריזמטית בשמאל ובימין, קולוניאליזם, הביטוי והמשטור של מיניות ומחלוקות גזע בתוך ומעבר לאירופה.
בסמינר הזה נחקור עד כמה היו חשובות החוויות המגדריות בעיצוב האירועים הגדולים של העבר של אירופה המודרנית.
*************************************************
06081123 :     נשים יהודיות בעידן המודרני
פרופ' דבורה הרץ
בעשורים האחרונים של המאה השבע עשרה, אשת הסוחר גליקל מהמלין חיה חיים עשירים ומלאים. מקורות חייה נודע לנו שלצד בעלה חיים היא בילתה בירידים, גידלה שנים עשר ילדים, מכרה פנינים וניהלה בית חרושת לשרוכים. כשנעים קדימה בזמן אנחנו תוהים מה קרה לאיזון, הראוי להערכה, שגליקל השיגה בין חייה הפרטיים והפעילות הנלהבת בעולם הפומבי הרחב יותר.
בעשורים אחרי מותה של גליקל נראה שגודל המשפחה היהודית מתחיל להצטמצם, ושהנשים נהיות פחות ופחות פעילות במסחר ציבורי. נבחן איך מבקרי ההשכלה שיצרו את היהדות הרפורמית והקונסרבטיבית התייחסו לצרכי האישה היהודייה. נחקור את הפילנטרופיה של נשים יהודיות. נחקור, למשל, איך פמיניסטיות יהודיות גרמניות בהנהגת ברטה פפנהיים ניסו לעזור לזונות יהודיות עניות במזרח אירופה ואת הזעם שהפעילות שלהן עוררה בקהילות יהודיות מבוססות. 
לקראת סוף המאה התשע-עשרה נסקור את הדפוסים המשפחתיים ואת החוויות של נשים בהגירה ממזרח אירופה לארצות הברית. נסיים בבחינת הדפוסים המיוחדים של הסבל הנשי במהלך השואה, ואת התרומות המיוחדות של הנשים בבניית חברה לאומית יהודית חדשה כאן בישראל. במהלך הקורס נשאל כיצד סיפקו היהדות ודפוסי המשפחה היהודיים לנשים הזדמנויות ואתגרים ייחודיים.
**********************************************
06081124 :          ההיסטוריה של נשים במערב אירופה 
פרופ' דבורה הרץ
העבר הוא כמו אתר ארכיאולוגי. כל דור של היסטוריונים חופר שכבה חדשה, שואל שאלות חדשות, מוצא עדויות חדשות ומגלה דרכים חדשות לראות דפוסים בקנה מידה יותר גדול. בקורס  נחקור את התגליות העשירות שנעשו ברבע המאה האחרונה ביחס לחייהן של נשים באירופה מימי המהפכה הצרפתית והלאה.
הקורס יפתח בסקירת העבר הזה בתקופת המשטר הישן. נבחן את הניגוד של החופש המיני של האליטות אז לחוויות המיניות הנשיות, כשהטוהר והדומסטיות של הנשים קיבלו ערך משמעותי יותר במהלך המאה התשע עשרה. נראה כיצד אמהות, קריאה, כתיבה, מועדונים ודתות לקחו חלק בעיצוב התנועות הפמיניסטיות שפרצו יותר מאוחר במהלך המאה. נחקור כיצד נשים התקשרו עם מפלגות פוליטיות מהשמאל, מהמרכז ומהשמרנים. נחקור כיצד פוריות וגיל הנישואין השפיעו על המעמד המשתנה של הנשים בכוח העבודה בשכר. נחקור את ההישגים של אמניות וסופרות, פעילות חברתיות ומדעניות, על מנת ללמוד כיצד נשים יכלו לטבוע בחותמן את פני העולם והחברה, למרות המהמורות הרבות.
בסוף הסמסטר נוכל לשפוט יותר טוב האם וכיצד חיי הנשים השתפרו במהלך שתי המאות האחרונות ברחבי אירופה.
**********************************************
06152351: פתאומית לעד : קווים לדמותה של האישה בשירה הישראלית
מר רפי וייכרט
במסגרת הקורס ייבחן מגוון מייצג של דמויות נשים ומצבי יסוד הקשורים בדמות האישה וביחסים בין נשים לגברים בשירה שנכתבה בישראל בשישים השנים האחרונות. האישה הנערצת והאישה המוכה, האישה העורגת והאישה הנבגדת, האישה כמחוז כמיהה והאישה כחפץ, האישה הפסיבית והאישה הדינמית, האישה הבלתי מושגת והאישה שבבית, האישה כקורבן של אפליה חברתית ושל נסיבות פוליטיות והאישה כצומת של מחאה.
הקורס יציג את דמויות הנשים כפי שעוצבו בידי משוררות ומשוררים בשירים שזכו לקאנוניזציה וכן בשירים לא-קאנוניים. 
בין המשוררים שבשירתם נעסוק: נתן אלתרמן, אלכסנדר פן, יהודה עמיחי, דליה רביקוביץ', דוד אבידן, נתן זך, יונה וולך, מאיר ויזלטיר, רחל חלפי, מאיה בז'רנו, יצחק לאור, אהרן שבתאי ואחרים.
*************************************************
06621104:	היבטים בהיסטוריה של המיניות באירופה במבט נוצרי-קתולי מול יהודי
ד"ר רוני ויינשטיין
בקורס זה נסקור תפיסות יסוד במסורות היהודית מול הקתולית בנושא מיניות, היחס לגוף, ומוסר מיני, בסוגים שונים של ספרות מימי-הביניים עד שלהי המאה ה- 17. במהלך השיעור נפריך את העמדה הפשטנית לפיה המסורת הקתולית מציגה עמדה חד משמעית של דחיקת הגוף והתנגדות למיניות או להנאה מינית. לשם כך נסתמך על סוגות ספרותיות מגוונות כמו ספרות מוודים, חוק קאנוני, תיקים משפטיים, חקירות אינקוויזיציה. גם בצד היהודי תעמוד לדיון העמדה השגורה לפיה המסורת היהודית מעודדת ורואה בחיוב פעילות מינית בתוך מסגרת המשפחה. נכיר את החיבורים הראשיים העוסקים בנושא זה, כמו אגרת הקודש לרמב"ן, חיבורי הראב"ד, וספרות מוסר ושו"ת עד שלהי המאה ה- 17, שהיא נקודת מעבר קריטית לנושא זה.   
***************************************************
06081118 :  תיאוריות  פסיכולוגיות על התפתחות האשה
גב' אפי זיו
מטרות הקורס: (1) להתוודע אל סוגיות תיאורטיות בפסיכולוגיה של האישה, אל ביקורת פמיניסטית על מאגר הידע המסורתי בתחום הפסיכולוגיה של האישה, ואל נושאים ייחודיים להוויה הנשית.  (2) להעמיק ולבחון חוויות אישיות, חברתיות ומשפחתיות תוך דגש על האספקט המגדרי.
נושאי הקורס: הקדמה לפסיכולוגיה פמיניסטית של האישה; סוגיות בתאוריות פסיכולוגיות  אודות  המינים:  (א) מהות ההבדלים בין גברים ונשים (ב) מקור ההבדלים - ביולוגיה או סוציאליזציה; שוני בין נשים; אמהות; הגוף - מיניות, אלימות נגד נשים, פורנוגרפיה; נשים ובריאות הנפש.
*************************************************

14115928 :          משפט, שינוי חברתי ועורכי דין
 ד"ר נטע זיו
הקורס יעסוק בזיקה שבין משפט, שינוי חברתי והמקצוע המשפטי. בקורס נבחן את הגדרת המונח שינוי חברתי, את התיאוריות השונות להשגת שינוי ואת האסטרטגיות המרכזיות בתחום זה. לאחר מכן נבחן את מקומו של המשפט בהבאת שינוי חברתי,  ובכלל זה שימוש באמצעי חקיקה, התדיינות משפטית וייעוץ פרטני. נברר את הקשר בין פעילות משפטית ופעילות קהילתית וציבורית, את היתרונות והמגבלות של אמצעים אלו, ואת היחס ביניהם. כמו כן נעסוק בהרחבה במקומם של עורכי דין, כחלק מן הפרופסיה המשפטית וכל אחד באופן אישי, לקדם ערכים של צדק משפטי ושוויון בנגישות למערכת המשפט. נתמקד בדילמות מקצועיות ואתיות המייחדות עורכי דין "ציבוריים", ולצורך זה נבחן מאבקים מרכזיים הן מארה"ב והן מישראל שבהם נעשה שימוש בכלי המשפטי לקידום קבוצות חלשות (מיעוטים, נשים) או אינטרסים בלתי פופולריים. במקביל נלמד מהי הביקורת הקיימת על השימוש בכלי המשפטי כאמצעי להבאת שינוי חברתי ועל משפטנים העוסקים בתחום זה. בהמשך נתרכז במקומם של ארגונים לא ממשלתיים בקידום אינטרסים אלו. בישראל, כמו ברחבי העולם, מהווים ארגונים לא-ממשלתיים (NGO’s)  גורם בעל חשיבות הולכת וגוברת בקידום זכויות אדם, זכויות נשים ומיעוטים, זכויות חברתיות, הגנה על הסביבה, הגנה על איכות השלטון, ועוד. ארגונים אלו פועלים במישור הגלובלי כמו גם המקומי, ולאחרונה הגיעו להישגים מרשימים בקידום זכויות בתחום הדיור, הבריאות והתעסוקה. בקורס ננסה להבין את התנאים המאפשרים התארגנות במסגרת של עמותות העושות שימוש במשפט לקידום זכויות וצדק חברתי. 
פרטים נוספים:
1.	הציון מורכב מבחינה בסיום הקורס (80%) והשתתפות פעילה בשיעור (20%).
2.	כשליש מחומר הקריאה הוא באנגלית.

********************************************
06282093 :     הפואטיקה של ניידות מגדרית
גב' עמליה זיו
בשנים האחרונות, האופציה של ניידות מגדרית (בליווי שינויים גופניים או בלעדיהם) או של קיום בין המינים זוכה לניראות הולכת וגדלה. השכיחות הגוברת של הטראנס-ג'נדריזם מעלה שאלות לגבי היחסים שבין זהות וטכנולוגיה, "אני" אותנטי ואפשרויות תרבותיות. הקורס יבחן ייצוגים ספרותיים – אוטוביוגרפיים ברובם – של טראנס-ג'נדריזם, מראשית המאה העשרים ועד היום, ויבדוק אילו נרטיבים של "אני" ואילו מודלים של טראנס-ג'נדריזם הם מציעים. יחד עמם נבחן המשגות תיאורטיות שונות של חריגות מגדרית, החל מהסקסולוגיה של המאה ה- 19 ועד לניסוחים קוויריים ופוסט-מודרניסטיים.

************************************************
06282578 :   נאראטיבים של כוח ועונג: קריאה בכתבי המרקיז דה סאד 
גב' עמליה זיו
לפני שהסדיזם והמזוכיזם מצאו את מקומם זה לצד זה בלקסיקון הסטיות, הם הופיעו ראשית בשדה הספרות בכתביהם של המרקיז דה סאד והרוזן זאכר-מאזוך. את  פעילותם הספרותית של השניים מפרידה כמעט מאה, ולמרות הקירבה המיוחסת לילדי רוחם, כתביהם משקפים עולם פסיכולוגי והקשרים תרבותיים שונים לחלוטין. הקורס יתמקד בקריאה של "ז'וסטין" של סאד  "וונוס בפרווה" של מאזוך בניסיון לעמוד על הפואטיקות והמטפיזיקות השונות של שני המחברים, ובמיוחד להראות כיצד הפנטזיה הסדיסטית והפנטזיה המזוכיסטית מייצרות גילומים טקסטואליים שונים בתכלית. נקרא כמה מנציגיה הבולטים של המסורת הביקורתית על סאד, 
כגון בארתפייר קלוסובסקי וז'ורז' בטאיי, ונעסוק גם בתיאוריות של סאדו-מזוכיזם, כמו אלו של פרויד, וז'יל דלז.

                                *************************************************

06382277  :        מנהיגים ומנהיגות בעולם הערבי
ד"ר אייל זיסר
העולם הערבי ידע בעשורים האחרונים מנהיגים בולטים שעיצבו, או לכל הפחות השפיעו השפעה רבה על מהלך ההיסטוריה של ארצותיהם כמו גם של האזור כולו. רבים מהם פרצו בסערה אל מרכז הבמה הפוליטית, אך נפילתם הייתה סוערת ודרמטית לא פחות ולעיתים אף עקובה מדם. 
עניינו של קורס זה הוא בחינה של תופעת המנהיג והמנהיגות בעולם הערבי, תוך עיסוק בכמה מן המנהיגים הערביים הבולטים בעשורים האחרונים ובהם: גמאל עבד אל-נאצר, אנואר אל-סאדאת, חאפז אל-אסד ואחרים. אלו מהווים דוגמא מייצגת לסוגי המנהיגים הפעילים במזרח התיכון: איש הצבא, האידיאולוג, איש הדת, הפוליטיקאי, בן הכפר, המונרך ועוד. עוד ינסה הקורס לבחון באיזו מידה מעוגנת תופעה זו של מנהיג ומנהיגות במורשת הפוליטית והתרבותית הערבית והמוסלמית, כמו גם לבחון באיזו מידה ייחודית תופעת המנהיג, למשל צדאם חוסין או לחילופין אנואר אל-סאדאת, לחלק זה של העולם.
*********************************************
06213178 :  עבדות  וגזע באמריקה הצפונית והדרומית
ד"ר מיכאל זכים
אי-אפשר להפריד בין יישוב ה"עולם החדש" לבין העבדות. עשרה מיליון אפריקאיים "יובאו" לאמריקה - בלעדיהם החברה והכלכלה שקמו שם לא היו מן האפשר. כיצד ההגירה הענקית הזו התבצעה? האם היה לה תקדים? איזה מין חברה אמריקאית התהוותה כתוצאה מכך? מדוע הגזענות מלאה תפקיד כל כך מרכזי במפעל שנראה על פניו כלכלי-תועלתני גרידא? כיצד השפיעה העבדות על ההתפתחות האזרחית של מדינות אמריקה, ומדוע היא לא הכתה שורש בכל שטחי העולם החדש? למה דווקא אפריקה היתה למקור כוח העבודה של אמריקה? מה הניע את ההתנגדות המדינית והמוסרית לקיום העבדות, שהלכה והתעצמה מהמאה ה18-? וכיצד ניתן להסביר את ההבדלים בין האופן בו בוטלה העבדות בצפון אמריקה (באמצעות מלחמת חרמה) ובדרום אמריקה (בשחרור הדרגתי)?
הסמינר יתמקד בתולדות העבדות באמריקה הבריטית ובארצות הברית.
*****************************************
06883113 :     תיאוריות פמיניסטיות בצרפת
ד"ר דינה חרובי
בקורס זה נקרא טקסטים של ההוגות הבולטות של הפמיניזם הצרפתי – הלן סיקסו, לוס איריגארי, ג'וליה קריסטבה, מונק ויטיג ואחרות, תוך נסיון לבחון את תרומתן למחשבה הפמיניסטית ולסוגיות המרכזיות המעסיקות אותה.
**********************************************

06683121 :     סופרות צרפתיות עכשוויות : גוף , לשון , פוליטיקה
ד"ר דינה חרובי
בקורס זה נכיר את הספרות הצרפתית של העשורים האחרונים – וזאת בשני הקשרים עיקריים : האחד, יחסן של הסופרות לפמיניזם של שנות השבעים (האם, באיזו מידה ובאילו אופנים היא מושפעת ממנו?).  השני, הפוליטיקה של המגדר : ייצוגי גוף וזהות, תפיסת הלשון ועוד, בהתייחס לתיאוריה פמיניסטית צרפתית ואמריקאית.

**********************************************
08514035 :    הזהות הישראלית בקולנוע  ובטלוויזה החדשים				
ד"ר מ' טלמון

הקורס בוחן טקסטים בקולנוע וטלוויזיה בישראל של העשור האחרון כשיח של זהות. סרטי קולנוע, סדרות דרמה,סרטים דוקומנטריים, תכניות אירוח, טלוויזית מציאות ודוקוסופ, פרסומות ותכניות בידור נדונים כאמירות אסתטיות אידיאולוגיות על זהות, בקו התפר שבין פרט לקולקטיב. סוגיות כגון תפישות של מקום, זהות אישית ודורית, מגדר , עדה, זיכרון קיבוצי וצביונה של התרבות ( מזרח ומערב ) ייבחנו בהקשר הפוסטמודרני הרחב-הגלובלי ובהקשר הישראלי מקומי.

********************************************

יפורסם          מבוא לתיאוריות קולנועיות של מגדר ומיניות
ד"ר רז יוסף
שעור 2 ש"ס + צפיה בסרטים 2 ש"ס – סה"כ אקרדיטציה 2 ש"ס 
(חובה להשתתף בשעור ולצפות בסרטים; תלמידים שיצפו בסרטים באופן עצמאי יהיו פטורים מלצפות בהם בכיתה) 
תיאור הקורס:
בעשרים וחמש השנים האחרונות הקולנוע היווה מרחב פורה לחקירה פמיניסטית ומגדרית של תרבות, ייצוג וזהות. הקורס ידון באופן ביקורתי במתודות הפרשניות ובהתפתחות התיאורטית של שדה מחקרי קולנועי זה החל מהמודלים הסטרוקטורליים והפסיכואנליטיים של שנות ה-70 ועד למודלים הקולנועיים הקוויריים, הפוסט-קולוניאליים והפוסט-מודרניים הפמיניסטיים של ימינו. נחקור, בין השאר, נושאים כמו ייצוג האשה כאובייקט תשוקה פטישיסטי, צפייה נשית, מגדר וז'אנר המלודרמה, סרט האימה וייצוג הגוף, הספקטקל של הגבריות, מזוכיזם גברי, והנאות וויזואליות של צופות שחורות ולסביות. בין הסרטים שיוצגו בקורס: "ורטיגו", "שתיקת הכבשים", "הנוסע השמיני", "סטלה דאלאס", "מכתב מאשה אלמונית", "ג'יגולו אמריקאי", "רבקה" ועוד. הקורס מחייב קריאה של טקסטים תיאורטיים של חוקרי קולנוע כמו מאלווי, דואן, וויליאמס, קריד, קלובר, דאייר, הוקס, סילברמן ואחרים.     
התלמידים יצפו בסרטים לפי תכנית הלימודים שתימסר להם בראשית הקורס. ניתן לצפות בסרטים בכיתה, במועד ובמקום הרשומים לעיל, וניתן לצפות בהם באופן עצמאי – לכל מי שיש לו אפשרות.
הקורס כולו מזכה את התלמידים ב- 2 ש"ס (הצפייה בסרטים היא ללא אקרדיטציה).
****************************************

08515040 :           גבריות ישראלית וזהות לאומית                                                                           
ד"ר רז יוסף
הציונות היתה לא רק פרוייקט פוליטי ואידיאולוגי אלא גם מפעל מיני שהיה עסוק באופן כפייתי בהמצאת ההטרוסקסואליות הגברית היהודית. המשימה הציונית לשחרור העם היהודי והשאיפה להיות אומה כשאר אומות העולם, היתה כרוכה בפנטזיה על הגאולה המינית של הגוף הגברי היהודי. בשיח האירופאי האנטישמי של שלהי המאה ה – 19 הגוף הגברי היהודי זוהה עם מחלות, שגעון, ניוון, פרוורסיות מיניות, "נשיות" והומוסקסואליות. בהקשר זה יש להבין את הדרישה הציונית לשנות ולנרמל את "הטבע" של הגבריות היהודית  האירופאית הגלותית. מנהיגים ציוניים היו משוכנעים שהמצאת גבר יהודי חזק, בריא והטרוסקסואלי תעזור להתגבר לא רק על הסטראוטיפ התרבותי שסימן גברים יהודיים כ"מין שלישי", אלא גם על הביות הכלכליות, הפוליטיות והלאומיות של העם היהודי. מטרתו של קורס זה היא לחקור באופן ביקורתי את תפקידו של הקולנוע הישראלי בהמצאת הגבריות ההטרוסקסואלית, כמו גם את הנסיון להגביל, להסדיר ולנהל באמצעותו של האלמנטים הגבריים-"נשיים" בזהות הלאומית הגברית הישראלית. נושאים אלו ינותחו ביחס לדיסקורסים סוציו-פוליטיים מרכזיים של החברה הישראלית שהשתתפו בהבנייה של הגבריות הישראלית: השיח הציוני, התרבות הצבאית, המתח הבין-עדתי בין אשכנזים ולמזרחים, הסכסוך הישראלי-פלסטיני, והצמיחה של תודעה הומוסקסואלית ישראלית. הדיון יערך תוך כדי ניתוח קריאה אינטנסיבית של תיאוריות מגדריות , מיניות, גזעיות ופוסט-קולוניאליות עכשוויות.
********************************************

08515041 :          תיאוריה קווירית וקולנוע
ד"ר רז יוסף
תיאוריה קווירית היא מתודת ניתוח ביקורתית המאתגרת כול פוליטיקה, תיאוריה או פרקטיקה המקדמת, אוכפת או מייצרת
הרעיון של "הטבעי" שבמיניות. הסמינר יחקור את הטענות המרכזיות והמודלים הפרשניים של התיאוריה הקווירית תוך דיון 
בייצוגים של זהות הומוסקסואלית ולסבית בקולנוע קלאסי ועכשווי. נחקור מושגים כמו פרפורמטיביות, הטרוצנטריזם, 
הטרו-נורמטיביות, הארון ההומוסקסואלי,תשוקה הומו-חברתית והיזדהות טרנס-מגדרית. הקורס ידגיש במיוחד את החשיבות
של התיאוריה הקווירית הקולנועית במחקר קטגוריות קולנועיות של צפייה, ז'אנר, נארטיב, אוטריזם, כוכבות, ואסתטיקה, וכמו 
כן ביחס לרעיונות של גזע ולאומיות. בין הסרטים בסמינר "החבל", "רבקה", "שתיקת הכבשים", "קשורות", "לשונות 
מאוחדות", "חמים וטעים" ו"לורנס איש ערב". הסמינר מחייב קריאה אינטנסיבית של טקסטים תיאורטיים של חוקרים כמו 
בטלר, הלפרין, סטראייר, מילר, מרסר, סג'דוויק, וויט, דאייר ואחרים.
*****************************************

08514030 :       אתניות חדשה: ההמצאה של המזרחיים
ד"ר רז יוסף

הזהות של המזרחים בישראל עוצבה ביחס לפארדיגמות האירופוצנטריות של הציונות האשכנזית, מצד אחד, והתרבות והלאומיות הערבית, מצד שני. ניגודים חברתיים-פוליטיים-תרבותיים של ימין/שמאל, דתי/חילוני, יהודי/מוסלמי, ישראלי/ערבי, מזרח/מערב, המקובלים בשיח הישראלי השלט, אינם מצליחים לתאר ולהסביר את המורכבות הכלאית-היברידית של הזהות והתרבות המזרחית הישראלית. קורס זה יחקור באופן ביקורתי את ההבנייה האמביוולנטית של הזהות המזרחית בקולנוע הישראלי בעבודות של יוצרים אשכנזים ומזרחים. תוך דיון בתיאוריות של לאומיות, גזע ופוסט- קולוניאליות נעסוק במושגים ונושאים כמו אוריינטליזם, אירופוצנטריזם, מוסיקה מזרחית, מזרחים והנרטיב הלאומי, גלות ותפוצה מזרחיים, פמיניזם מזרחי, גבריות מזרחית, מהומות ואדי סאליב ותנועת הפנתרים השחורים, מזרחים והסכסוך הישראלי – פלסטיני ועוד. בין הסרטים שיוצגו: "בית" של דוד אופק, "סינמה מצרים" של רמי קמחי, "הבית ברחוב שלוש" של משה מזרחי, "הבחור של שולי" ו"האח של דריקס" של דורון צברי, "שחור" של הספרי ואזולאי, "הקוסקוס של אמא" של סרג' אנקרי, "אור מן ההפקר" של ניסים דיין ואחרים.	
***************************************************

08515034 :         עולם שלישי ותיאוריה פוסט-קולוניאלית 				
ד"ר רז יוסף
בלימודי קולנוע ותרבות "עולם שלישי" ופוסט-קולוניאלי" הם מושגים הקשורים זה בזה, אך בלתי רציפים  הבאים לתאר ולהגיב על מצב גלובלי  עכשווי. במהלך שלושים השנה האחרונות מושגים מעוררי-ויכוח אלו מוקמו לצד רעיונות של לאומיות, פוסט-לאומיות, דה-קולוניאליזם, רב-תרבותיות, אתנוגרפיה, שיח מיעוטים, פוליטיקת זהות, פמיניזם, תפוצה וגלות, ולעיתים קרובות חשפו את המתחים של דיסקורסים מתחרים אלו. סמינר זה יציג באופן ביקורתי פרדיגמות אלו תוך כדי דיון בסרטים פופולאריים ואוונגרדים מאפריקה, המזרח התיכון ואסיה, כמו גם בסרטים של מהגרים וקהילות אתניות וגזעיות באירופה ובארצות הברית. הסמינר מחייב קריאה אינטנסיבית של טקסטים תיאורטיים של הוגים אנטי- ופוסט- קולוניאליזם כמו פאון, סעיד, באבא, ספיבק, מוהנטי, שוחט, אחמד ונאפיסי.
***********************************************

06621243:	האני, העצמי והסובייקט 
ד"ר ניצה ירום
אנו זקוקים למה שמגדיר ומארגן לנו את עצמנו לעצמנו ולנוכח הזולת.  הטלטלה בין האני כאובייקט וכסובייקט, בין התפקוד והחוויה, הביאה לכך שציר הזהות העצמית השתנה בהתפתחות הפסיכואנליזה.  את התפתחותו ותפקידו של מושג ה"אני" נכיר דרך מאמרו של פרויד "האני והסתם".  נכיר את מרכזיותו העולה של מושג העצמי  דרך מאמרו של ויניקוט על "העצמי האמיתי והכוזב"  ואת המשכו בתפיסה הבין-סובייקטיבית של ריבוי מצבי העצמי והתייחסות להכרה בקיומו של סובייקט בקונטקסט הבין-מיני עפ"י ג'סיקה בנג'מין.
******************************************
06622109 :   על הגוף הפסיכואנליטי
ד"ר ניצה ירום                     
תפיסת הגוף בפסיכואנליזה משקפת את התפתחות המחשבה הפסיכואנליטית עם הזמן. נכיר התפתחות זו דרך הבנת מקום הגוף בכתיבתו של פרויד, הגוף היצרי-פרשני, דרך מושג ההמרה – הדיבור דרך הגוף – שמנגנוני ההתקה וההזדהות נטועים בו.
נכיר את הגוף ע"פ מודל יחסי האוביקט ומושג הנרקיסיזם של מקדוגל, הגוף המהדהד לקשר הראשוני ולמכשלותיו. ולבסוף, את הגוף הבין-סוביקטיבי – המרה המתקיימת במרחב הבינ-אישי בין שני סובייקטים.
לתלמידי הקבץ הדתות: תהיה התיחסות לסטיגמטה של פרנציסקוס הקדוש בהקשר זה.

********************************************
10413102 :      סוציולוגיה של החברה הישראלית
פרופ' ינון כהן
הקורס יבחן גישות שונות לחקר החברה הישראלית ויבחן מנקודות ראות סוציולוגית-היסטורית, תהליכי צמיחה, התמסדות, ושינויים של מבנים והסדרים פוליטיים, ריבודיים ותרבותיים. דגש מיוחד יושם על ניתוח המאבק בין קבוצות על הגדרת גבולות הקולקטיב וזהותו, וכן על ברור השפעת הקונפליקט הישראלי-ערבי על עיצובה של החברה הישראלית, כמו גם השינויים המתחוללים בה.
************************************************

06622015:              תרבות ולאומיות בספרות ילדים ונוער
גב' חנה לבנת
הקורס יעסוק במודלים ספרותיים של ארגון העולם שהוצעו לילדים ולנוער בארצות המערב, כדי להנחיל להם תשתית תרבותית וזהות לאומית משותפת בשלבי התגבשותן של אומה או של מדינה, וכן בעתות שינוי ומשבר. הקורס יתמקד באופן שבו ביקשו חברות וזרמים אידיאולוגיים מסוימים לעצב את תפיסת הזהות של הדור הצעיר במציאות פוליטית וחברתית נתונה. הדיון יעמוד על התפקיד התרבותי-חינוכי שנועד לספרות הילדים והנוער בתהליך התגבשותן של חברות ושל אומות, בהנחלת הקורס יהיה השוואתי ביסודו: במהלכו יידונו טקסטים מן הספרות האמריקנית (לדוגמה: אחרון המוהיקנים וטקסטים אחרים מאת ג'יימס פנימור קופר); מן הספרות הגרמנית (לדוגמה: מעשיות האחים גרים) וכן ספרות ילדים נאצית; מן הספרות האיטלקית (הלב מאת אדמונדו דה אמיצ'יס והרפתקאותיו של פינוקיו מאת קרלו קולודי); מן הספרות היהודית והעברית: ספרות לילדים יהודים בגרמניה בתקופת הרייך השלישי וכן מספרות ההתיישבות בארץ-ישראל ועד לספרות עברית לילדים ולנוער בימינו.
תפיסות של זהות וערכים ובהתמודדות אידיאולוגית ופרגמטית עם מצבים של שינוי ושל משבר.
*********************************************
06283130 :  בין המינים : מבוא לתיאוריות פמיניסטיות עכשוויות
ד"ר אורלי לובין
תוך התבוננות בטקסטים ספרותיים וקולנועיים יוצגו  התיאוריות הפמיניסטיות המרכזיות של עשר השנים האחרונות. בעיות של ייצוג, של ייצוג הגוף, של יחסי מגדר-מעמד-אתניות ומרכיבי זהות נוספים ושל כינון סובייקט יידונו סביב שני צירים מרכזיים של חשיבה אלטרנטיבית : מנגנוני קליטה בתרבות מפרספקטיבה של השוליים.
**************************************************

08214635 :  מושג המודרניות וייצוגו בציור הצרפתי של המאה ה-19
ד"ר דומיניק לוי-אייזנברג
"מודרניות" הוא מושג המשמש לדיון בתמורות המטריאליות, הפסיכולוגיות והחברתיות רחבות ההיקף החלות בתרבות ובחיים במאה ה-19. המטרה הראשונה של השיעור היא לבחון את מקורו של המושג והשימוש שנעשה בו בביקורת ובשיח העיוני על המאה ה-19 במאה ה-19 ובמאה העשרים תוך התמקדות התחלתית בכתביהם של שארל בודלר ווולטר בנימין ומעקב אחריו בדבריהם של הוגים נוספים במאה העשרים ביניהם: ג'ורג' סימל, קראקאור והנרי לפבר. מטרת השיעור הנוספת היא לבחון, במקביל לעיונים הספרותיים, ההיסטוריים והפילוסופיים את ביטוייהן של התמורות בעשייה האמנותית במאה ה19- וראשית המאה העשרים, בעיקר בפריז ובווינה, תוך כדי דיון בעל אופי נושאי-איקונוגרפי וסגנוני כאחד.
שלושה נושאים יעמדו במרכז השיעור, העיר המודרנית, מושגי הזמן והזיכרון התרבותי, מיתולוגיה וסמבול ככלים לייצוג מודרני של הנפש.
**********************************************

06621294:   הגות חברתית אמריקאית: המודל של סיימון כפרדיגמה למחקרי מיניות
ד"ר דיאנה לוצאטו
הקורס יעניק בסיסיים תיאורטיים ומתוoולוגיים לחקר המיניות בעידון הפוסטמודרני, תוך ביסוס על המודל של  ,William Simon הנציג הבולט ביותר של האסכולה ההבנייתית האמריקאית. באמצעות פרספקטיבה חדשנית, מחבר סיימון בין רבדים השונים (היסטוריים, חברתיים, פסיכולוגיים) ההופכים את השיח על מיניות לדומיננטי בחברה האמריקאית  ובתרבות המערבית, ומקנה כלים להבנה וחקר חברתי של המיניות. 
במסגרת הפגישות יבחנו לעומק סוגיות ספציפיות, כגון: מאפייני המיניות המתהווה בעידן הפוסטמודרני; משמעות המיניות בחברה האמריקאית ובתרבות המערבית בכלל; חברה פוסט-פרדיגמטית לעומת חברה פרדיגמטית; המעבר ממיניות אחת לריבוי דגמים של מיניות; אוריינטציות והעדפות מיניות אלטרנטיביות; הבניית מיניות נשית וגברית; השיח בין הממדים: אינטרה-פסיכי, בין אישי ותרבותי - כמעצב זהויות מיניות מורכבות; ה"סלף" המיני המפוצל; ההיבט הפרפורמטיבי של הזהות המינית; המשמעות המשתנה של 'סטיות' ו'פרברסיות'. נושאים אלה יטופלו תוך התייחסות להקשר הרחב של התהליכים ההיסטוריים-חברתיים המבנים את האדם הפוסטמודרני בתרבות המערבית בכלל ובחברה האמריקאית בפרט (לדוגמה: גלובליזציה), אינדיווידואליזציה, הshopping- בין אלטרנטיבות. הסוגיות הנלמדות ינותחו תוך התייחסות לצירים דיאלקטיים כגון: Constructionism לעומת Essentialism; פוסט-סטרוקטורליזם לעומת סטרוקטורליזם. תודגש הזיקה שבין תהליכים היסטוריים-חברתיים המתרחשים בחברה הפוסטמודרנית,  לבין התפתחויות בחקר המיניות האנושית. על-מנת לעמוד בקורס בהצלחה נדרשת נוכחות פעילה במפגשים וקריאת חומר ביבליוגרפי. בנוסף, על הסטודנטים  להגיש עבודה בסיום הקורס. 

****************************************************
06622105:  מבוא לסוציולוגיה של המגדר
ד"ר דיאנה לוצאטו
הקורס מקנה תשתית להבנה סוציולוגית של הכוחות החברתיים היוצרים חלוקה קוטבית והיררכית בין נשים וגברים. חלוקה זו, העומדת בבסיסן של תפיסות 'נשיות' ו'גבריות' והמנחה יחסים בין המינים, נתפסת כמובנת מאליה וכ'טבעית' ולכן חלק נכבד מן הלימוד יוקדש לכלים תיאורטיים ומחקריים המאפשרים לחשוף את אופייה כהבנייה חברתית. במטרה זו, נלמד גישות סוציולוגיות רלבנטיות - קלאסיות ובנות זמננו - תוך התייחסות ביקורתית גם לגישות המספקות לגיטימציה לחלוקות מגדריות. תיאוריות פמיניסטיות יזכו להתייחסות מעמיקה במטרה לספק כלים ביקורתיים לניתוח הפרקטיקות המחזקות את הבדלי הכוח בין המינים.  במסגרת הפגישות נעמוד על מגוון תחומים בהם נבנית ובאה לביטוי ההיררכיה המגדרית, כגון: סוציאליזציה לתפקידי מיו, מגדר ושפה, מגדר ואלימות.  נבחן סוגיות הקשורות ביחסים בין המינים בזירות שונות, בינן: משפחה, מסגרות ארגוניות שונות ותקשורת המונים. ולבסוף, נעסוק במנגנוני פיקוח היוצרים זיקה בין מגדר למיניות. הסוגיות הנדונות יבחנו גם נוכח המחקר הבין-תרבותי הקיים בתחום, במטרה לעמוד על מרכיבים אוניברסליים של המגדר לעומת דפוסים תרבותיים ספציפיים. כמו כן, נספק פרספקטיבה סוציולוגית-היסטורית להבנה מעמיקה יותר של התהליכים אשר הביאו לדפוסים הקיימים כיום בחברה מערבית ובחברה הישראלית על מגזריה השונים. 
חובות הקורס: נדרשות נוכחות פעילה וקריאה שוטפת של חומר הביבליוגרפיה. בנוסף, על התלמידים לעמוד בהצלחה בבחינת סיום. 
******************************************

10412611 :     מגדר וחברה
ד"ר דיאנה  לוצאטו
הקורס יבחן היבטים חברתיים ותרבותיים של נושאי המגדר והמיניות מתוך הפרספקטיבה של מדעי החברה, תוך התייחסות לקשת תאוריות וגישות מחקריות. תידון היחסיות התרבותית של תופעות הקשורות בנושאים אלה, באמצעות עמידה על מרכיביהם האוניברסליים והייחודיים. השיח החברתי והשיח האקדמי ייבחנו לנוכח הדינמיקה של שינויים בעולם, בחברה המערבית, ובישראל. מגוון סוגיות ילוו את הדיון בקורס, ביניהן: נשים בפוליטיקה, שוק העבודה, גבריות ונשיות במדיה, מגדר ושפה, חיברות לתפקידי מין ומיניות, אלימות מגדרית, פיקוח על מיניות וזוגיות.

                          ****************************************
06381104:    מבוא לתולדות המזרח התיכון בעת החדישה 
ד"ר מאיר ליטבק
יתמקד בקשרי הגומלין בין התפתחויות פנימיות בחברות המוסלמיות לבין השפעתו הכלכלית, תרבותית ופוליטית של המערב סקור את התגובות המקומיות לאתגר שהציב המערב. הקורס ינתח את התהליכים הפוליטיים, האידיאולוגיים והחברתיים שהתחוללו במדינות החדשות שקמו במזרח התיכון לאחר מלחמת הקורס סוקר את התהליכים המרכזיים בהיסטוריה של המזרח התיכון במאתיים השנים האחרונות. הוא העולם הראשונה, החל מכישלון הפרלמנטריזם, דרך התבססותם של משטרי הקצונה הרדיקליים וכלה בעלייתו של האסלאם הפונדמנטליסטי.
*************************************************

06392253  : נשים בעולם הערבי והאסלאם -  ניתוח סרטים 
 מר פול ליפץ
הקורס יבדוק את מצבן של נשים ערביות בקוראן, וינתח את השינויים בחייהן מהמאה ה – 6 ועד היום.  ייבדקו מקרים ספציפיים של נשים בארצות הבאות :  מצרים, מרוקו, אלג'יריה, תוניסיה, אירן, וכמו כן נשים פלסטיניות.יהיה שימוש נרחב בסרטים כטקסט תיעודי.
*********************************************

06392123  : הדמות הערבית והאפריקאית בקולנוע – ניתוח סרטים  
מר פול ליפץ
התרשמות העולם המערבי על ערבים ואפריקאים מבוססת במידה רבה על גישת הקולנוע והטלויזיה. הקורס ינתח את הכלי הויזואלי כדרך ללמוד על מדינות ערביות ואפריקאיות ויבדוק את המיתוסים הרבים הנובעים מעמדות אמצעי התקשורת.
******************************************

06392118 :    שחור ולבן בצבע: הסרט הדרום אפריקאי 
 מר פול ליפץ
דרום אפריקה במאות ה-19 וה-20 משכה תשומת לב של העולם כתוצאה מהמתחים הפנימיים הרבים. קיימת התייחסות רבה למדינה זו בקרב קולנוע וסרטים דקומנטריים. הקורס עוסק בלבנים ושחורים בדרום אפריקה במאתיים השנים האחרונות כפי שמוצגים בתקשורת.
******************************************

10853060 :      דימויי נשים וגברים בתקשורת
ד"ר דפנה למיש
הקורס יתמקד ביישום תאוריות פמיניסטיות לחקר דימויי נשים וגברים בתקשורת המשודרת והכתובה והקשר בינם ובין ממדים שונים של מעמד האישה בישראל וסוגיות חברתיות מרכזיות אחרות כדוגמת לאומיות ומשפחה. ייבחנו סוגיות שונות כדוגמת פרסומות, חדשות, סדרות, תעמולת בחירות, תכניות אירוח וספורט בכלים תאורטיים ומחקריים. כמו כן יידונו מגמות של שינוי חברתי והשלכותיהן על התקשורת.

**********************************************

10852531 :         לגדול עם הטלוויזיה
ד"ר דפנה למיש
הקורס יתמקד במאפיינים הייחודיים לילדים ובני נוער באינטראקציה שלהם עם מדיום הטלוויזיה - שימושים וסיפוקים, דרכי חשיבה, נסיון חיים ובשלות התנהגותית ורגשית. תבחנה המשמעויות של גורמים אלה להבנת מקומה של הטלוויזיה בתרבות הילדים והנוער והשלכותיהם למדיניות שידור, לאתיקה מקצועית ולחינוך ביקורתי.

******************************************

10853052 :    אידיאולוגיה וערכים בפרסומת 
ד"ר דפנה למיש
הקורס עוסק בניתוח סמיוטי ובקורתי של פרסומות וחשיפת ההבטים האידאולוגיים והערכיים הטמונים בהם. בדיון יועלו סוגיות כגון זהות מיגדרית, קפיטליזם, לאומיות, אמריקניזציה, פוסטמודרניזם ועוד. תפקידיה של הפרסומת בטיפוח תמונת עולם וסוציאליזציה ידונו בהרחבה. 

***************************************

06622110:    מכשפות וכשפנים: דת, פוליטיקה ומגדר בקרב יהודי האימפריה העות'מאנית
ד"ר ענת לפידות-פירילה
הקורס עוסק במאגיה ורפואה בקרב יהודים בשטחי האימפריה  העות'מאנית במאות  ה-15-20. במהלכו נבדוק את תפיסת העולם של החברה היהודית ובאיזו מידה תפיסה זו השתנתה במהלך התקופה הנלמדת בצל המודרניות, חדירת זרמים רציונאליים והחילון.  אנו נבחן את הצורה בה האוכלוסייה הבינה וחשה את השינויים אותם היא עוברת באמצעות בדיקת היחס לפרמטרים הבסיסיים של החברה; זמן, מרחב, יחס לאלוהות והיחס למקור המחלה. כמו כן נבדוק את ההבדלים המגדריים המאפיינים את היחס של הממסד הרבני למאגיה ולמחלה לעומת היחס של נשים מכשפות/מרפאות. מיהן  המכשפות המופיעות בטקסטים הרבניים? באיזו דרך הן תרמו לבריאות הציבור? מה היה היחס של הרבנים לריפוי מאגי? האם הפרקטיקות המאגיות והרפואיות המקובלות בעולם היהודי הושפעו והשפיעו על הפרקטיקות המאגיות של קהילות אחרות באימפריה?  על שאלות אלו ננסה לענות באמצעות קריאת טקסטים רבניים ופענוחם בעזרת מתודות  השאולות ממדעי החברה, כגון אנתרופולוגיה, סוציולוגיה, לימודי תרבות ומגדר. 
**********************************************

08514007 :  גוף ומגדר בקולנוע
גב' ס' מאירי
   נשיות ממין זכר, גבריות ממין נקבה, טרנס-מגדר, ביסקסואליות וכל מה ש"בין". הקורס יעסוק בסרטים שבהם מגוון רב של 
   תופעות המתנגדות להגדרות וקטגוריות קבועות ויציבות של מין, מגדר ומיניות. באמצעות תופעות אלה ייבדקו הקשרים 
   השונים שהתרבות מכוננת בין המושגים "מין", "מגדר" ו"מיניות", והאופנים השונים שבהם ניתן לפרק קשרים אלה 
   ולהרכיבם בהקשרים חדשים ושונים. הקורס ינסה להבחין בין תפיסות של קטגוריות וזהויות יציבות לבין פרקטיקות, 
   המערערות את עצם מושג הקטגוריות. למשל, האם ביסקסואליות היא עוד "זהות מינית", מעין קטגוריה שלישית, בנוסף 
   ל"סטרייט" ו"הומו/לסביות", או שמא היא תופעה מעמידה בספק את עצם רעיון הזהות (המינית), המנתקת את הקשר בין 
   מיניות לבין זהות, בין מיניות לבין מין ( ביולוגי ), בין מיניות לבין מגדר. מלבד קורפוס הסרטים, יכלול הקורס מגוון של 
   תיאוריות, מתחומים שונים, העוסקים בנושאי הקורס.  
***************************************
06081128 :     ביוגרפיה ואוטוביוגרפיה נשית בקולנוע הישראלי 
גב' יעל מונק
האידיאולוגיה הציונית לא הועידה מקום מרכזי לאישה וכך גם הקולנוע הישראלי בראשית דרכו. רק בשנות השבעים, בהשפעת המערב, הופיעו נרטיביים אשר הציגו אישה ישראלית כמו-אוניברסלית, לכאורה משוחררת מכבלי לאומיות. ואולם, הז'אנרים החיוניים ביותר לכינון היסטוריוגרפיה נשית, הביוגרפיה והאוטוביוגרפיה הנשית, הופיעו רק בסוף שנות השמונים, כחלק מאימוץ העמדה הדקונסטרוקטיביסטית שאיפיינה את השיח הישראליות בתקופה זו. קורס זה יתמקד באיפיון אותם נרטיביים, הן ברמת התכנים והן ברמת המבע הקולנועי, תוך השוואה לז'אנר האוטוביוגרפיה הקולנועית הנשית  בכלל.
שלושת הסרטים המרכזיים שיעמדו במרכז הדיון: "הקיץ של אביה" (כמאי: אלי כהן, 1989), "שחור" (במאי: שמואל הספרי,  1994 ) ו"איה: אוטוביוגרפיה דמיונית" (במאית: מיכל בת-אדם, 1995) .

                                        ********************************

0821.2142	תיאורי הגיבור בעולם היווני והרומי 
ד"ר טלילה מיכאלי
תיאוריהם של הגיבורים ביצירות האמנות היווניות והרומיות במדיה השונים – ציור, פיסול אדריכלי, ופיסול חופשי, תופשים מקום חשוב ביותר, בוודאי לא פחות מזה של האלים בעולם העתיק. מי נתפס כגיבור בעולם העתיק, מה תפקידו, כיצד התייחסו אליו בספרות העת העתיקה, האם הוא דמות מיתולוגית או דמות היסטורית, האם וכיצד התקיים הפולחן לגיבורי העולם העתיק, האם יש גם נשים גיבורות – אלה הן חלק מהשאלות שננסה ללמוד אותן ולענות עליהן במהלך הקורס. דרכי התיאור של הגיבורים השונים משתנים במהלך התקופות. ננסה לבחון את דרכי השתנותם, ולבדוק את הסיבות לכך הן כביטויים סגנוניים של התקופות השונות, והן את הזיקה בין התיאורים לבין המשמעות שמוענקת להם בכל תקופה.
********************************************

06214610 :    לונדון: חיים, פוליטיקה ותרבות 1800-2000
פרופ' בילי מלמן
משנת 1800 ועד לסוף האלף השני הייתה לונדון העיר הגדולה בעולם. עד למחצית המאה ה-20 היא שימשה כמרכז וכבירת האימפריה הגדולה בעולם. לונדון, האיר האימפריאלית הייתה מרכז הפיננסים הגלובליים ובירת העושר. אך היא נודעה גם כ"בירת העוני", כאתר של מצוקה, פשע ושל הניכור שנתפשו כמייצגי האורבניות המודרנית. לונדון הייתה אתר של תנועות פוליטיות לרפורמה של הייצוג, של הדת, של חיי מעמד הפועלים ושל מעמדן של נשים. אך היא תוארה גם כמקום של בריחה מפוליטיקה אל תרבות המונים. בלונדון התפתחו צורות תרבותיים ו"מוסדות" תרבותיים המזוהים עם מעמדות שונים אך גם עם עליית ה"המון" בעידן המודרני. בין צורות אלה: הפאב (pub), המגה-חנויות (department stores), הכדורגל והקולנוע.
מה היו חיי היום-יום בלונדון עבור גברים ונשים ממעמדות שונים? באילו אופנים נגעו התנסויותיהם במבנים כמו המדינה או הקפיטליזם התעשייתי? כיצד צרכו וייצרו תרבות? הדיון בסוגיות אלו מאפשר לא רק לימוד של ה"לונדוניות" בעידן המודרני, אלא אף עיון במודרניות עצמה בתרבות האורבנית המוכרת לנו.
בין הנושאים שבהם נדון: חיים ומוות בלונדון – בעידן המגיפות המודרניות; המאבקים על האזרחות (רפורמה בבחירה, אזרחות לפועלים ואזרחות לנשים); החברה הלונדונית הגבוהה במעבר מן המאה ה-19 למאה ה-20; בנקאות ופיננסים ב-city; עוני ב-East-End; פיקוח חברתי, הענשה ומשטור בעיר; פשע ואלימות (המקרה של ג'ק המרטש); מלחמות בלונדון; תרבות הצרכנים והשפע בעיר במאה ה- 20; תרבות הנגד (שנות ה-60 וה-70 למאה ה-20) והשיח על המילניום.
מקורות שייבחנו בקורס: עיתונות; העיתונות המצויירת (illustrated press), כתבי סוציולוגים ואנתרופולוגים של העיר הבריטית במאות ה-19 וה-20; כתבי האנתרופולוגים והסוציולוגים של העוני; רשומות משטרה; יומנים ואוטוביוגרפיות; סרטים דוקומנטריים.
סטודנטים בסמינר יוכלו לעמוד בקשר עם מרכזים מובילים בחקר ההיסטוריה של לונדון כמו: CMH (המרכז להיסטוריה של המטרופולין) ומוזיאון לונדון.
************************************

10413561 :   עירוניות בעידן הגלובליזציה
ד"ר גילה מנחם
השיעור יבחן את הזיקה שבין עירוניות וגלובליזציה. לבחינה שלושה צירים: תפקיד ערים כאתרים אסטרטגיים של תהליך הגלובליזציה, ההשלכות של תהליכי הגלובליזציה על המבנה הכלכלי, חברתי ופוליטי של ערים, והשינויים המתחוללים ביחסים בין ערים ומדינות בעידן הגלובלי. השיעור יציג גישות מרכזיות לעירוניות כבסיס להבנת תפקודי ערים בעידן גלובלי. נתמקד בהבנת תפקיד שרותים עיסקיים בכלכלות עירוניות וגלובליות, בצמיחת מושגים של אזרחות מקומית ומשטרי משילות עירוניים חדשים. 
*************************************
08611415 :    ריקוד בתרבות הפוסט-מודרנית 
ד"ר ליאורה מלכא
בעולם הריקוד המינוח 'מחול פוסט-מודרני' מתייחס בדרך-כלל לתקופה (אמריקה, שנות ה60- וה70-) וסגנונות מאוד ספציפיים.אבל, 'התרבות הפוסט-מודרנית' בעלת מובנים רחבים ומורכבים יותר, ומשתרעת על תקופה ארוכה יותר.  וריקוד, ככל אמנות, יוצרבתוך ההקשר התרבותי ומגיב לו, לכן ניתן לזהות ולהבין ריקוד פוסט-מודרני בהקשרים רעיוניים ותרבותיים שמעבר להגדרה המקובלת בעולם הריקוד. זאת נעשה במהלך הקורס תוך כדי צפייה ביצירות ריקוד מצולמות בווידאו, והתייחסות אליהן לאור מאפייני התרבות הפוסט-מודרנית, במטרה לזהות ולהבין את האופנים השונים בהם יוצרי ריקוד מגיבים לתרבות בה הם יוצרים דרך השפה האמנותית שלהם. 
********************************************

08611414:   הגוף המתורבת במבע האמנותי
ד"ר ליאורה מלכא

נדמה כי הגוף הוא נתון 'טבעי' קבוע בקיום האנושי, אך מאפייניו ודרכי פעולתו חוזרים ומשתנים במהלך ההיסטוריה בהתאם לתפיסתו והבנתו בתרבות הנתונה. במעשה, כל תרבות ממסדת דרכים מיוחדות לה לאימון ותירבּוּת 'הגוף הטבעי' כך שיראה, יפעל ויצור בהתאם לערכיה המועדפים. יחד עם זאת, תהליך האימון 'מצליח' רק כאשר עקרונות התירבּוּת מופנמים והופכים 'לטבעיים', בכך גם 'הטבעי' הופך לתבנית תרבותית, ולא פעם הגוף המתורבת מוצג ונתפס כגוף הטבעי. חשיפת הערכים המועדפים בעיצוב הגוף בתרבות המערבית, מאז הרנסנס ועד היום, תעמוד במרכז הקורס. מתוך מטרה לזהות את המסד הרעיוני של הגוף המתורבת שלנו הן כפרקטיקה חברתית והן כדימוי תרבותי. זאת, תוך כדי השענות על עדויות היסטוריות, דיונים פילוסופיים ובעיקר יצירות אמנות המציגות את הערכים המקובלים, חותרות תחתיהם, ואף מורדות כנגדם. במיוחד בתרבות המודרנית והעכשווית המאמינה שאנחנו 'מרדנים גדולים', האם אכן כך? האם אכן שברנו ופירקנו את הגוף המתורבת? 

************************************
08112110	:   תאטרון המחול של פינה באוש 	
גב' ליאורה מלכא
	החל משנות ה – 70 של המאה ה – 20 – יוצרת פינה באוש תאטרון-מחול המשלב בין אמנות התנועה של ריקוד לאמנות המילה והפעולה של התאטרון, ויוצר קולאז' תאטרוני יחודי. בנוסף, באוש היא אמנית בעלת תודעה חברתית שאינה מסתפקת ב"אמנות לשם האמנות בלבד", אלא יצירתה מציגה ומגיבה לתנאים חברתיים ומוסכמות תרבותיות מקובלות, בעיקר בכל הנושע ליחסים בין גברים ונשים – נושא שחוזר ועולה בכל יצירותיה. למעשה, ניתן לומר שבאוש מבצעת מחקר מעשי – בכלים של השפה האמנותית, העוסק בשאלות של זהות מינית וחברתית, וכיצד מוסכמות תרבותיות משפיעות על ומעצבות את הערכים המוטבעים ב"התנהגות גברית" למול "התנהגות נשית". 	שילוב האמנויות, ושפת המחוות הייחודית שבאוש מפתחת ביצירותיה הפכו לסימני היכר והשפיעו רבות על יוצרים באירופה ואמריקה. במהלך הקורס נתייחס למאפיינים אלה והשפעתם על אמנויות הבמה בהקשר התרבותי ואמנותי של שורשי תאטרון-המחול הנעוצים באקספרסיוניזם שפרח בין שתי מלחמות העולם, באוונגרד האמריקאי של שנות ה – 50 וה – 60, ובמשבר האמנותי-תרבותי של שנות ה – 70 – ויחסו למציאות החברתית. הדיון יתבסס על צפייה בצילומי וידאו של יצירות משל באוש ואמנים אחרים, וניתוח היחס בין המבע האמנותי לבין התנאים החברתיים והמוסכמות התרבותיות שיצירות אלה מתייחסות אליהן. 	
***************************************
14115838 :    מיניות ומשפט 
ד"ר יובל מרין
הסמינריון יבדוק את נקודות המפגש האידאולוגיות והמוסריות בין משפט למיניות ואת התפקיד שממלא ההליך המשפטי בעיצוב התפיסות החברתיות הנוגעות למין, מיניות ותפקידי מינים. נדון בתאוריות מודרניות ופוסט-מודרניות של מיניות ומגדר וביחסי הגומלין בין התאוריות למשפט. ננתח את השפעתו של המדע הנוגע לחקר המיניות על ההתפתחויות בתחום המשפט; המתח הקיים בין תפיסות ביולוגיות וחברתיות של נטיה מינית ומגדר והשלכותיו על ההסדרים החוקיים הנוגעים למיניות. 
במסגרת הסמינר נדון בין היתר בהסדרת מיניות במשפט הפלילי, בקשר בין חוק ומוסר ובהגדרות של מיניות ומגדר וההבחנה ביניהן. דגש מיוחד יושם על הומוסקסואליות ומשפט; "היווצרות" ההומוסקסואליות והתפיסה הקווירית של "הטרוסקסואליות כפויה"; החלוקה הבינארית לתפקידי מינים; תפיסות מודרניות של המשפחה ומוסד הנישואין; זכויות הורות של הומוסקסואלים ולסביות ואפליה על בסיס מין, מגדר ונטיה מינית בתחומי משפט שונים.
השתתפות פעילה והצגת העבודה (רפרט): 20% מהציון.
עבודה סמינריונית: 80% מהציון. 
נוכחות בכל השיעורים וקריאת החומר הינן חובה. 
***********************************************

06081001 :  הקדושה, הקדשה ומה שביניהן: האישה באמנות המודרנית
ד"ר רות מרקוס
מטרת השיעור לבדוק את מקום האישה באמנות המודרנית מכמה זוויות: להכיר את הנשים היוצרות ומקומן בתוך הסגנונות השונים, להבין את הדימויים הנשיים והמיגדריים בתקופות השונות ולהכיר את הכתיבה הפמיניסטית במהלך המאה העשרים. בין היתר נעסוק בדימוי ה"פאם פאטאל" וביחס האמביוולנטי לאישה מסוף המאה ה-19 ולאורך המאה העשרים, בהתייחסות האמנות אל הגוף האנושי בכלל ואל הגוף הנשי בפרט, בבעיות של זהות מינית וחילופי מיגדר ועוד. כמו כן נכיר את הנשים היוצרות בזרמים השונים, כגון נשות "חוג בלומסברי", האקספרסיוניזם הגרמני, הקונסטרוקטיביזם הרוסי, הדאדא והסוריאליזם וסגנונות אחרים, עד לאמנות העכשווית. כל אלה ידונו תוך כדי הבנת הרעיונות והמאפיינים של הזרמים והסגנונות העיקריים של האמנות המודרנית במאה העשרים.

נושאי הקורס, מאמרים לקריאת חובה (ע"פ סדר השעורים), רשימה ביבליוגרפית מקיפה – ראו פרטים מלאים באתר התכנית תחת הכפתור: "מסלול אמנויות". 

**********************************************
08214641  :	הדימוי הנשי באמנות המודרנית 
ד"ר רות מרקוס
מטרת השיעור כפולה: 1) להכיר את יצירותיהן של אמניות שפעלו במאה העשרים ולהבין מה היה מקומן באמנות המודרנית - כגון נשות בלומסברי, האקספרסיוניסטיות הגרמניות, הקונסטרוקטיביסטיות הרוסיות, הדאדאיסטיות והסוריאליסטיות ועוד. 2) להבין את הדימויים הנשיים והמיגדריים ביצירות האמנים והאמניות בתקופות השונות במאה העשרים. כל אלה יבדקו גם דרך מאמרים רלוונטיים, במטרה להכיר את הכתיבה הפמיניסטית המודרנית באמנות. בין היתר נעסוק ביחס האמביוולנטי לאישה, בהתייחסות האמנות אל הגוף האנושי בכלל ואל הגוף הנשי בפרט, בבעיות של זהות מינית וחילופי מיגדר ועוד. 
***********************************************

14115535 :      מקורות המורשת הליברלית דמוקרטית בארה"ב 
 פרופ' אייל נווה
הקורס יעסוק בנסיון ההתיישבות הארופאי בצפון אמריקה ובמאפייניו הכלכליים, הפוליטיים והאידאולוגיים. הוא יתמקד סביב המהפכה האמריקנית והחוקה שהקימה למעשה את ארצות הברית כמערכת פדרלית בעלת מורשת ליברלית דמוקרטית. השיעורים יבררו את המאפיינים היחודיים של החברה האמריקנית במאה ה-19, על יתרונותיהם ובעיותיהם. הם ידגישו בעיקר את בעיית הלגיטימציה של המשטר הליברלי, יתמקדו בהיווצרות האומה האמריקנית ובעמידתה במבחן מול כוחות מפוררים ובדלנים. השיעור יתחיל באפיון החברה הקולוניאלית (המושבות הבריטיות) ויסתיים בגיבושה המחודש של המערכת הליברלית דמוקרטית בארה"ב לאחר מלחמת האזרחים.
********************************************

06151158: זהויות וחילופי חומרים: נשיות וגבריות בספרות העברית החדשה
פרופ' חנה נוה
הקורס יעסוק בייצוגם של נשים וגברים במבחר יצירות מן הספרות העברית במאה האחרונה.
השאלה המרכזית שתיבחן היא שאלת יציבותן של הזהויות המגדריות מול הדיפוזיות שלהן. ייבדקו נושאים כגון: מודלים ותפקידים מגדריים של נשים וגברים, סטריאוטיפים מגדריים ושבירתם, הזיקה בין נרטיב לזהות מגדרית – במיוחד ייבחן נרטיב ההגירה, הזיקה בין לאומיות-ישראליות-צבריות ומגדר, דיפוזיות מגדרית ומשמעותה התרבותית, קריאה חתרנית ותרומתה לפירוק הבניות מגדריות.  
תלמידי הקורס יקראו מבחר מאמרים עיוניים ומבחר יצירות ספרות, סיפורים ורומנים, מכתביהם של דבורה בארון, יעקב שטיינברג, י"ח ברנר, נחמה פוחצ'בסקי, ש"י עגנון, עמוס עוז, עמליה כהנא-כרמון, יהודית הנדל, רות אלמוג, דליה רביקוביץ, יהודית קציר, רונית מטלון [אלה דוגמות בלבד]. 
הקורס יסתיים בבחינה.
************************************
0628209101 :      תל-אביב – עיר הגברים? העיר והמרחב בספרות ובקולנוע הישראליים
גב' ח' סוקר-שווגר
השיעור יעמיד במרכזו את ייצוגי העיר השונים בספרות ובקולנוע הישראליים, ואת העיר כאתר וכגיבורה של המודרנה. העיר תיבחן כצומת של מושגים פרובלמטיים הכוללים התייחסות לגלות, לגבריות, לעיצוב הזמן והמרחב, לזיקה שבין התהוות הרומאן המודרני לצמיחת העיר. עוד ייבחן היחס שבין המטרופולין לפריפריה בתיאוריה, בספרות ובקולנוע. העיר תיבחן דרך דמות "המשוטט" כפי שעוצבה בכתביו של ולטר בנימין, וביצירתו של בודלר. בעקבות טקסטים פמיניסטים תישאל השאלה האם קיימת גם דמות "המשוטטת"? בהמשך תיבחן הזיקה שבין פוסטמודרניות לעיר – למשל דרך מאמריהם של פרידריק ג'יימסון, אומברטו אקו, ומישל דה-סרטו. במרכז הקורס תעמוד העיר תל-אביב, על דימוייה הסותרים, כפי שהיא נבנתה ביצירת שבתאי ואורלי קסטל-בלום, מכאן, ובקולנוע של אורי זוהר ועמוס גוטמן מכאן. הדיון ילווה גם בדוגמאות מיצירות של ברנר, בנימין תמוז, נסים אלוני, ומשירים של אלתרמן, ראב, ויזלטיר ואבות ישורון.
****************************************

06383012  :  צדקה ורווחה  בחברות אסלאמיות
 פרופ' איימי סינגר
לאורך ההיסטוריה, רוב החברות בעולם פיתחו מנגנוני צדקה כתשובה למציאות החברתית של עוני, מציאות הקיימת בכל חברה וחברה. הסעד המוגש כולל צעדים זמניים או קבועים שמוצעים על-ידי אנשים פרטיים, או על-ידי גופים מדיניים, קהילתיים, או  גופים משותפים. עזרה זו יכולה להיות כספית, חומרית, רוחנית, רפואית או קשורה לעבודה. מטרתה: להקל או אף לבטל כליל את העוני מעל הסובלים ממנו. הסמינר ידון בצדקה בחברות אסלאמיות במזרח התיכון, החל מהתקופה המוסלמית המוקדמת ועד התקופה המודרנית. נבחן את הרקע הדתי למתן צדקה ואת המוסדות הפורמליים שקמו, ובכלל זה זכאת ו-וקף. דרכי ארגון הצדקה ושירותי הרווחה מסבירים רבות על-אודות אופיין של חברות ושל תרבויות. נדון גם במניעים שהביאו אנשים לתרום ונעמוד על זהותם של נותני הצדקה ושל מקבליה. כשנבחן צדקה בתקופה המודרנית, נראה שמערכות ממשלתיות משחקות תפקיד הולך וגדל במתן סיוע לנזקקים. אנו נחקור את התנהגותן של מערכות אלו מול מעשיהם של אנשים פרטיים, וגם מול ארגונים לא-ממשלתיים (NGO). לאורך הסמינר נשתדל להשוות בין מקרה הבוחן המוסלמי לבין דתות וחברות שונות כדי להבהיר מה מיוחד לחברות אסלאמיות (או לחלקן), ומה משותף בינן לאחרות.
******************************************

08511001 :          תרבות הקיטש, הקאמפ והדקאדנס	
מר ג' פדבה
תת- תרבות הקאמפ אינה רק סוג של אסתטיקה מוקצנת ומוחצנת, אלא גם תרבות- נגד שמציעה אלטרנטיבה לדיכוי תרבותי, 
חברתי ומיני. קאמפ (camp) מזוהה עם מופעים של דראג קווינס, הערצה של דיוות גדולות מהחיים, משיכה עזה לדיסקו ונעלי 
פלטפורמה, מלאכותיות מודגשת, קיטש, שמאלץ ודקאדנס, צבעוניות עשירה ותלבושות מהממות. בכך הקאמפ מדגיש לא רק את 
המלאכותיות, הפיקטיביות, ההגזמה והראוותנות מבחינה אסתטית אלא גם מבחינה פוליטית. כוונתה של תת- תרבות מתנגדת זו 
לבקר את השרירותיות וחוסר הטבעיות של ההגדרות המיניות ולהציע סגנונות חיים חופשיים ומשוחררים יותר. הקורס יתמקד 
בפוליטיקה של זהות חזותית בכלל, ותרבות השוליים הקווירית בפרט, תוך ניתוח תהליכי שיעתוק, סיפוח ומסחור של תרבות 
הנגד. נעסוק בייצוגי קיטש וקאמפ בווידאו קליפים, וידאו דאנס, סרטי קולנוע, סדרות טלוויזיוניות, יצירות ספרות וצילום 
אמנותי, ונתייחס בין השאר לסרטים של ג'ון ווטרס ("פולייסטר", "ספריי לשיער", ו"נער שוליים"), טוד היינס ("רעל" ו"ולווט 
גולדמיין"), פדרו אלמודובר ("חוק התשוקה", "עקבים גבוהים" ו"קיקה") והקטור בבנקו ("נשיקת אשת העכביש") 
ולעבודותיהם הפרובוקטיביות של רוברט מייפלתורפ, פייר וז'יל, ג'ף קונס, ג'ון בידגוד ("נרקיס ורוד") ואחרים.

                                     ******************************************

08529653 :    סקס וסקסואליות במדיה החזותית						
מר ג' פדבה
ארוטיקה ופורנוגרפיה כלה תופסות כיום חלק הולך וגדל מלוחות המשדרים של הטלוויזיה, הכבלים, הלווינים והאינטרנט. מגמה זו מתבטאת לא רק בייצור וצריכה מוגברת של תוכניות "למבוגרים בלבד" בשעות הלילה המאוחרות, אלא גם בהגברת מינון הסקס והעיסוק בהתנהגות מינית (התבגרות, חיזור, זוגיות/ נישואין והסדרה של חיי המין), טקסי חניכה (סקס בתשלום, מסיבות רווקים/ רווקות ועוד), ייצור של קודים אסתטיים (ארוטיזציה של הגוף, לבוש ואביזרים), זהות מינית, נטייה מינית וגבולות ג'נדריים. הקורס מציע פרספקטיבה תקשורתית רדיקלית על הייצור והצריכה של הדימויים המיניים המופקים במסגרת הזרם המרכזי של תעשיית התרבות וביקורת כלכלית- חברתית, אתנית פמינסטית והומו- לסבית על מסחר התשוקה, משטר הפנטזיות ואכיפה של קודים (הטרו)נורמטיביים אסתטיים ומוסריים. נתייחס, בין השאר, להבניה של "נורמליות" מול "סטיית- דרך", "חושניות" מול "תועבה" ו"ארוטיקה" מול "פורנוגרפיה" במשדרי טלוויזיה  ("וידויים וחלומות של פלייבוי", "סודות המסאז' האירופי", "יומן הנעל האדומה"), סרטים עלילתיים ("אינסטינקט בסיסי", "בלונדינית אמיתי", "מציצים", "דפוקים לגמרי", "קשורות"), קומדיית מצבים ("דרו קרי", "אלן", "תהרוג אותי וזהו" "וויל וגרייס", "פלורנטין", "סטריט ולעניין"), סרטי תעודה, וידאו קליפים, מופעי רוק, תוכניות אירוח ועוד. 
****************************************
06121285  :   דמויות נשים במקרא 
 ד"ר מאירה פוליאק
לכאורה, מקומן של דמויות הנשים במקרא נראה מוגבל למדי ומותנה ביחסן לדמויות הגברים ובתפקיד המשפחתי (אשה, אם, בת] אותו הן ממלאות בחייהם. עם זאת, ניכר כי על אף מגבלות העולם החברתי והסיפורי הנתון להן, בולטות דמויות הנשים במקרא בחוזקן, תושייתן ואופיין, וכן בהערכה לה הן זוכות, לא פעם, מטעמו של המספר המקראי, המפליא לעצב את עולמן הנפשי ואת מצוקותיהן המיוחדות. בקורס נעסוק בסיפורים נבחרים אשר ב"מרכזן" עומדות דמויות נשים (כגון: חנה, רחל, מיכל, איזבל], וכן נתוודע לגישות חדישות בחקר המקרא המציעות דרכי קריאה מגוונות וחתרניות, מפרספקטיבה נשית או פמיניסטית, של סיפורים אלה. 
**************************************
08516081 :         האב, המשפחה והקולנוע בשנות התשעים
מר י' פירסטטר
בשנים האחרונות חל שינוי ניכר במקומה של הדמות האבהית ושל המשפחה הגרעינית בכלל בקולנוע. סרטים רבים שנוצרו בשנות ה-80, הציגו אבות שמרכזיותם במשפחה וכוח השפעתם עליה, הופחתו בהרבה. 
בתחילת שנות ה- 90, התחילה בדיקה של השינויים שהדמות האבהית צריכה לעבור כדי למלא שוב תפקיד משמעותי במשפחה. סרטים רבים כיום עוסקים בחיפוש קולנועי זה אחר האב, חלק מסרטים אלה עוסקים גם בחשיבותה של הזוגיות, הצורך של הילד במבנה משפחתי מלא ועד. בקורס נעמוד על דרכי הייצוג הספציפיים של התפתחויות אלה, על נקודות השוני והדמיון שבין סרטים ובמאים שונים, וננסה לברר מהם התהליכים ההיסטוריים והסוציו-אקונומיים שמצאו ביטוי בתופעות האמורות.                                                                   
                                     *************************************

08216107  :	דמות השליט בעולם הקלאסי
מר מתי פישר
אף כי האתוס המרכזי של התקופה הקלאסית המודגש בימינו הוא הדמוקרטיה, הרי שבפועל היו אלה יחידים רבי עוצמה ששלטו ברוב התקופה בערים, בממלכות ובקיסרות. כיצד התבטא השלטון הזה בתרבות החזותית? כיצד הצדיקו השליטים את שלטונם וכיצד התבטא הדבר בדימוים החזותי? אלו צורות שלטון התפתחו וכיצד הם עמדו מול המחשבות על שוויון של אזרחים בעיר? כיצד התקבלו דימויי השליטים וכיצד הם השפיעו על המתח שבין אמינות למירמה? בשעור ייבחנו דמויות של שליטים בעולם ההלני ובתרבות הרומית ואלה יעומתו עם דמויות אזרחים ונתינים, ועם שליטים בתרבויות אחרות. במקביל לבחינת הדימוי החזותי של השליט יוצגו גם טקסטים העוסקים בדמותו, בצורת השלטון הנאותה ובשאלה קרובה: מהם ה"חיים הטובים"? 
*********************************************

1110319201 : אלימות במשפחה
ד"ר עינת פלד
קורס זה יבחן את התיאוריה , המחקר ודרכי ההתערבות ביחס לנשים מוכות וגברים מכים, תוך התמקדות בסוגיות הכרוכות בהגנה על הקורבנות, הפסקת האלימות ושיקום נזקיה ארוכי הטווח.
                                            ******************************************

06284523 :      עזר כנגדו: הקול הנשי של אלוהים בתנ"ך
פרופ' מ' פרי
שמשון לא ידע שהוא שופט ולעומת זאת היה טרוד בפחדיו מפני קשרים עם נשים, ובתשוקת מוות. שירת דבורה היא טקסט אירוני ביחס לדיעות האנטי-פמינסטיות, המאצ'ואיסטיות של דבורה. אהבת הגר לישמעאל היא התרסה כנגד ציותו של אברהם לאלוהים בעקדת יצחק. את רבקה לא מעניין ששני גויים מתרוצצים בבטנה, והאם ידעה בכלל שלא אליעזר, עבד אברהם, הוא חתנה המיועד? דווקא משום שהתנ"ך מציית לקולו הרם של אלוהים, מקודמים בו הקולות "הנמוכים" של האשה, האם, המיעוטים כנגד קולות גבריים לאומיים.
המונולוג האלוהי הסמכותי מביא להיווצרות פוליפוניה אמיתית. היפותזה זו ממצה חלקים נרחבים של הטקסט התנכי בלי צורך לדבר על פרגמנטים והדחקות.

************************************
06081117 :          סימון דה-בובואר : המין השני
ד"ר ליאת פרידמן
נתמקד בכתביה של סימון דה-בובוארובספרה החשוב , המין השני, שחלקו הראשון יצא בתרגום לעברית.  ננסה להבין את מהות טענותיה, כלומר, נאפיין את האופן שבו דה-בובואר מגדירה את הנשי ואת דרישתה לאפשר שיוון מלא בין גברים ונשים.  נבחן את טענתה שמעבר לתפקידים החברתיים שנשים וגברים קיבלו על עצמן/ם אין הבדל מהותי בין המינים ונשאל את עצמנו האם מחשבה נשית ייחודית אפשרית.  נעיין בכתבם של הוגים שונים שהשפיעו על עמדתה ונסקור את הביקורת שהופנתה כלפי דה-בובואר.  נקרא את כתביהן של הוגות שונות שכתבו אחרי דה-בובואר ונבחן את האופן שבו הוגות אלו מנסות לאפיין את הנשי שלא באמצעות מבני מחשבה מסורתיים.  כלומר, נבחן את האופן שבו הנשי, בתגובה לכתבי סימון דה-בובואר, מוגדר ומאופיין.
****************************************

              : 06081110מבוא לפילוסופיה פמיניסטית : מחשבות נשים
ד"ר ליאת פרידמן 
מהי מחשבה נשית?  במה שונה מחשבה נשית מהאופן שבו אנו מבינים ומבינות את המחשבה בכלל?  קורס זה בוחן מושגי יסוד פילוסופיים מנקודת מבט פמיניסטית ומושגי יסוד פמיניסטיים מנקודת מבט פילוסופית; נעסוק במושגים כגון זהות ומהות, גוף ונפש, מיניות ומגדר, מחשבה ורגש, שפה, טבע ותרבות.  נעסוק בשאלה האם פילוסופיה פמיניסטית היא פילוסופיה והאם תתיכן פילוסופיה פמיניסטית.  נדון בגישות פילוסופיות פוסט-מודרניות ודרכי הניתוח והמחשבה הייחודיים שהן מציעות.  נבדוק את מבנה המחשבה ותכניה הנשיים.  
*****************************************
06083105  :   פרויד והפסיכואנליזה
ד"ר ליאת פרידמן
בסמינר זה נעיין בכתבי זיגמונד פרויד העוסקים באדם ובאישה, בחברה ובתרבות.  נבחן את הקשר שבין מבנה האישיות ומבנה החברה וננסה להבין מה התנאים הגורמים לטרוף.  נעסוק, עם כן, במבנה האישיות הנוירוטית, הפסיכוטית והסוטה כמו גם במבנה האישיות של הגבר והאישה.   מהו הטרוף?  האם הטרוף ניתן לריפוי?  מדוע משווה פרויד את האישה לגבר שנטרפה עליו דעתו?  האם ניתן על פי פרויד לטפל באישה?  על מנת לענות על שאלות אלו, נדון בשיטת המחשבה הפסיכואנליטית ובאופני הטיפול שהיא מציעה.  נעסוק במבקרי פרויד ובביקורת הפמיניסטית על טענותיו ושיטת מחקרו.  כלומר, נעסוק בטרוף ובנשיות כטרוף.
*********************************

06082033  :       מבוא לתאוריה וביקורת של תרבות
ד"ר ל' פרידמן ומר א' דותן
השיעור הוא מבוא פילוסופי-תיאורטי ללימודי התרבות. בשיעור יוצגו השפות התיאורטיות העיקריות בתחום: הרמנויטיקה, מרכסיזם וניאו-מרקסיזם, אסכולת פרנקפורט, פוסט-סטרוקטורליזסם, פמיניזם ופוסט-קולוניאליזם. מוצרי הפעילות התרבותית לא יידונו כאוביקטים מבודדים – הטקסט, התמונה או הסרט – שיש להם איפיון וסגנון משלהם, אלא כתוצרי פעילות מובנית הנתונה בסבך זיקות לשוק, למדינה ולתקשורת. הפעילות תרבותית תוצג ותחקר כשותפות, בעלת ייחוד ואפיונים משלה, בארגון העולם החברתי ויחסי הכוח השזורים בו ובעיצוב זהותם של יחידים ושל קבוצות.
                                            **********************************

08516811 :      קולנוע צרפתי עכשווי	
פרופ' מ' פרידמן
הקורס ידגיש את רב-גוניותו של הקולנוע הצרפתי בשני העשורים האחרונים של המאה העשרים. קולנוע זה מתחלק בין המודרניזם השוקע אצל ותיקי "הגל החדש", "זרם מרכזי" המקצין את ה – LOOK הבוהק ההוליוודי הנוכחי: בסון 
(BESSON), בנקס (BEINEX), קאראקס (CARAX), ז'ינה (JEUNET), והמעבר לפוסטמודרניזם ייחודי אצל גודאר 
(GODARD), רנה (RESNAIS ׂ  וורדה (VARDA). אך החידוש האמיתי בא מקבוצה של במאיות המזדהות עם "האחר" בעידן הכאוטי של הקפיטליזם המאוחר: המובטל, המהגר, הצעיר מדי, הזקן מדי וחולה. (CLAIRE DENIS, AGNES JAOUI) .
****************************************
06821175:       מעמד האישה, נישואין והמשפחה בהלכה ובאגדה
 פרופ' מ"ע פרידמן
1. האישה הקטלנית. דוגמה לגלגולי מוטיב מן המקרא ועד ימי הביניים (ממעשה גן עדן ועד הרמב"ם), בהלכה ובאגדה. השפעת שינויים באמונות ודעות על היחס לאישה, למיתה להתאלמנות ולנישואין חוזרים. 
2. על האירוסין במקרא. אירוסין כברית הדדית בספר הושע ועוד.
3. ספרות ימי בית שני. היחס לאישה, לנישואין ולגירושין אצל יהודי ייב, בספרות בית שני ואצל כת מדבר יהודה.
4. יחס חז"ל לפרישות ולנישואין.
5-6. קידושין ונישואין. המונחים, המוסדות והטקסים - שידוכין, אירוסין וקידושין, חופה, נישואין, ייחוד, עדים, שבע ברכות, גיל הנישואין, טענת בתולין.
7. פסול חיתון וממזרות. מיהו יהודי?
8. ממוהר לכתובה.
9.הכתובה ותנאיה במקורות חז"ל.
10. הכתובה ותנאיה - ממצאי גניזת קהיר (שקופיות).
11. 'שלא עשני אישה'. מקומה של האישה בפולחן היהודי.
12. המעמד המשפטי של האישה בהלכה, דיני עדות, נכסים ועוד.
13. 'שקדו חכמים על תקנת בנות ישראל'.
הערה:
חובות הקורס: נוכחות בשיעורים, קריאת ביבליוגרפיה ומבחן.
*****************************************
06821168:      אישות, גירושין והמשפחה בהלכה ובאגדה
 פרופ' מ"ע פרידמן
1. חיי המין: מצוות עונה, טהרת המשפחה, פרייה ורבייה, תכנון משפחה.
2. אונס.
3. בגידות. אשת איש ואיש אישה.
4. סטיות מן הנורמה. ההומוסקסואל והלסבית.
5. פוליגמיה ומונוגמיה.
6. ייבום וחליצה.
7. יחס חז"ל לגירושין.
8. המחזיר גרושתו משנישאת.
9. זכויות האישה בגירושין. דין המורדת.
10. הגט והגירושין לפי הגניזה.
11. האלמנה, העגונה והאלמן.
12. ילדים והורים.
13. המשפחה באגדה.
14. שונות.
הערה: 
חובות הקורס: נוכחות בשיעורים, קריאת ביבליוגרפיה ומבחן.
*******************************************

10413555 :  לאומיות, טרנס-לאומיות ועל-לאומיות
ד"ר אדריאנה קמפ
הקורס מציע מבוא מורחב לדיון בשאלת מעמדה של הלאומיות המודרנית ובטיבם של האתגרים הפוליטיים, חברתיים ותרבותיים הניצבים בפניה בעידן בו חציית גבולות בידי הון, סחורות, בני אדם ורעיונות הופכת יותר ויותר נורמטיבית. לקורס שני חלקים עיקריים. החלק הראשון יוקדש לדיון בעקרונות היסוד עליהם מושתתת הלאומיות המודרנית ולהצגת גישות תיאורטיות במדעי החברה על התופעה.  החלק השני יעסוק בהיווצרותם של דפוסי פעולה פוליטיים, רשתות מוסדיות וזהויות תרבותיות שהמשותף להם הוא חציית גבולות של מדינת האומה, ובניסיון להביא לקריסתם של הניגודים לפיהם פועלת הפוליטיקה הלאומיות. הקורס יבחן את האופן שבו "חציית הגבול" בידי הון, סחורות, מידע, סמלים ובני אדם משפיעה על הגדרת מושגי יסוד של הפוליטיקה המודרנית כגון "מדינה", "ריבונות", "אזרחות", "זהות לאומית", "פנימי"  מול "חיצוני", ופוליטיקה "ביתית" מול פוליטיקה "בינלאומית".
חובות התלמידים: השתתפות פעילה בשיעורים (10%);  הגשת רפראט.  נושא הרפראט ייבחר מתוך רשימה ביבליוגרפית שתצורף בהמשך הקורס המיועדת מטרה זו. נושא הרפראט ייקבע מבעוד מועד בתאום עם המרצה (30%); מבחן בית (60%).

*************************************************
10412602 :       פוליטיקה וחברה
ד"ר אדריאנה קמפ
מטרת הקורס לאפשר למשתתפיו הכרות ראשונית ובסיסית עם תחום הסוציולוגיה הפוליטית, תחום העוסק בקשר שבין חברה ופוליטיקה. הקורס יבחן פרספקטיבות תאורטיות מרכזיות ומושגי יסוד בסיסיים. ידונו בו צורות בסיסיות של התארגנות פוליטית ומקומן של קבוצות שונות בעשייה הפוליטית.
חובות התלמידים:  השתתפות פעילה בשיעור ובחינת סיום.

*******************************************
06392188 :    הסחורה האנושית- סחר העבדים הטרנס-אטלנטי 
 גב' אלה קרן
300 שנה, 3 יבשות, 15-12 מיליון בני אדם. מספרים אלו הם קווי המתאר היבשים של הסחר המקיף ביותר בבני אדם בהיסטוריה האנושית. סחר העבדים הטרנס- אטלנטי קישר בין אירופה, אפריקה ואמריקה בין המאות 19-16, והשפיע עמוקות על ההיסטוריה החברתית והכלכלית שלהן. מנין צמח הרעיון של ציד המוני של בני אדם, שיעבודם ומשלוחם ליבשת אחרת? באיזה הקשר ערכי וכלכלי נהפכו בני אנוש למוצר מסחרי? כיצד התנהל תהליך "היצור" ההמוני של עבדים, ולאילו מטרות? מה היו השפעותיו של סחר העבדים על כל אחת מן היבשות המעורבות בו? הקורס ינסה לבחון את מקומו של סחר העבדים הטרנס אטלנטי בהיסטוריה של היחסים בין שחורים ולבנים, ולברר את חותמו על זהותם של אפריקנים במוצאם.
****************************************

10413783 :     בתים משותפים: היבטים אתנוגרפיים וסוציולוגיים
ד"ר דני רבינוביץ
נושאי קניין בכלל ודיור בפרט הולכים ותופסים מקום מרכזי בסוציולוגיה ובאנתרופולוגיה, כולל בחקר החברה בישראל. סביבת המגורים כוללת מטבע הגדרתה קניין פרטי, ולצידו גרסאות מגוונות, תלויות תרבות והיסטוריה, של אחזקת רכוש משותפת. הקורס מתחקה אחר המימדים החוקיים והחברתיים של התחום האפור שבין הפרטי לציבורי, ומתמקד במשמעויות החברתיות והתרבותיות של מוסד הבית המשותף בישראל. הקורס מתנהל במתכונת סמינר, ומתבסס בין השאר על איסוף חומר אתנוגרפי שיערכו המשתתפים בסביבת מגוריהם.
*****************************************

06621282:	אוכל, שתייה, גבר, אישה - הישראלים הראשונים כבני תרבות
גב' אורית רוזין
מטרת הקורס
מטרת הקורס היא להכיר ולבחון את הנורמות התשתיתיות שרווחו בציבורים היהודיים השונים בישראל של שנות החמישים הראשונות, ולהקנות ידע רחב היקף על נסיבות חיי היחיד והמשפחה בשנים אלה. במסגרת הקורס ייבחנו היבטים של חיי הפרט בתחומי התזונה, ההיגיינה, הניקיון, נוהגי המשפחה והקהילה ויחסי האזרחים (עם דגש על האזרחיות) והשלטונות ברמה המקומית וברמה הארצית. כן יואר הקשר שבין הספירה הפרטית והספירה הציבורית והשפעות הגומלין שלהן. המקור העיקרי לבחינת התקופה תהיה העיתונות על גווניה וצבעיה, בעיקר יושם דגש על  הטורים לאישה ולמשפחה בעיתונות היומית וכן עיתונות הנשים. במידת האפשר ייבחנו גם מקורות ארכיוניים פומביים – כדברי הכנסת ובמידה פחותה מזה מקורות ארכיוניים סמויים. באמצעות דיון במקורות יוקנו גם יסודות הניתוח של טקסטים היסטוריים מסוגים שונים. 
תכני הקורס
מבוא – המבנה הפוליטי והחברתי של החברה היהודית בארץ-ישראל עם הקמת המדינה. 
מבוא – העיתונים –  מה היה ה"צבע" המיוחד של העיתונות הפוליטית והאזרחית בכלל ואיך בא השוני ביניהם לידי ביטוי בטורי הנשים והמשפחה? מה הייתה מידת אמינותם של העיתונים? מה היה מקומם ככלי להעברת מידע מחד גיסא ועמדות מאידך גיסא? מה הייתה מידת אמינותם בעיני הציבור של אז? איך משתמשים בעיתונים כמקור היסטורי? מקומה של עיתונות הנשים כמקור מרכזי להבנת נורמות התנהגות ותרבות של בני הזמן.
חיים במעברות:  תנאי החיים של העולים, התגייסות הציבור לעזרתם, העברת ילדים למשפחות ותיקות והמפגש הראשון בין ילדי עולים וילדי ותיקים. החינוך לילדי העולים, רמת אספקת המזונות ומוצרי היסוד למעברות, רמת שירותי הרפואה והתחבורה ותנאי המגורים. אלה יושוו לממדים המקבילים אצל היישוב הוותיק בעיר, במושב, במושבה ובקיבוץ.
תפקיד הוותיקים בקליטת העולים; דימוי העולים בעיני הוותיקים בכלל והנשים הוותיקות בפרט; ההקשר התרבותי שבין ניקיון ויופי, וכן בין ניקיון ובריאות ייבחנו על רקע תנאי ההיגיינה הקשים ששררו במחנות העולים ובמעברות. הרגלי הניקיון ואף מנהגי האכילה (שימוש בידיים או בסכין ומזלג) שימשו רקע לאבחנה בין "בני תרבות" וכאלה הנחשבים פרימיטיביים. חינוך העולים להרגלי היגיינה מודרניים היה בעיני הציבור הקולט חלק מרכזי בתהליך הפיכתם של עולים לישראלים. עיקר הנטל בתחום חינוך העולים נפל על כתפי הנשים הוותיקות. נבחן אפוא את התמודדותן עם המטלה ובמידת האפשר נראה את תגובת העולים (בדגש על העולות) למעורבות שגילו הוותיקים בחייהם.
הרגלי תזונה: משבר הצנע מאפשר לבחון בקפידה את הרגלי התזונה של הציבור הותיק ושל ציבור העולים. החלטות של המנגנון הממשלתי הן שקובעות בתקופה זו את תפריט המזונות ואת המצאי. בחינת תפריטים שנתפרסמו בעיתונות היומית ילמדו אותנו מה הוקצב ואיך השפיע המחסור על קבוצות שונות באוכלוסייה. מה היה יחסו של הממסד אל הרגלי התזונה של קהלים שונים: אשכנזים, מזרחים ושומרי כשרות. מה היו אסטרטגיות ההתמודדות העיקריות של עקרות הבית עם המחסור.
יחסי שלטון וציבור: האמנם היה הציבור הישראלי ציבור קונפורמי שציית לחוקים ולתקנות שקבע השלטון, או שמא היה ציבור אנטי-לגליסטי ומרדן? שאלה זו תיבחן על רקע מידת הציות של הציבור הישראלי למדיניות הצנע. התרבות האזרחית נמדדה בימים ההם ביכולת של הציבור לשלם את המחיר העיקרי של קליטת העלייה והוא הקיצוב במזונות, במוצרי הלבשה והנעלה ובמצרכי צריכה אחרים. מי ציית לחוקים ומי לא? איך נאכפו תקנות הצנע ואיך עקפו בני היישוב את החוקים? 
צו הקיצוב של מוצרי הלבשה והנעלה הפתיע וזעזע את הציבור הישראלי בקיץ 1950. לאורו נבחן אפוא את אפנת הלבוש בראשית שנות החמישים במגזר הפועלי ובמגזר האזרחי. נתחקה אחר תרבות הלבוש, הטיפוח והיופי ביישובים העירוניים ונבדוק את מקורות ההשפעה שלה. כן נעקוב אחר ההתמודדות של הציבור בכלל והנשים בפרט, עם ההגבלות שהטיל צו זה. 
חיי המשפחה בשנות החמישים – מה היה מקומם של אבות, אמהות וילדים במשפחה הישראלית הוותיקה והחדשה? האם היו הבדלים עדתיים? האם היו הבדלים אידיאולוגיים בין תנועת העבודה למחנה האזרחי בהקשר זה? כיצד נראתה המשפחה המזרחית העולה בעיני הוותיקים?  
מנחילי התרבות בראשית שנות החמישים (בחברה החילונית) היו הבית והמשפחה, מערכת החינוך, תנועות הנוער, והצבא. מה היה חלקם של כל אחד ממקורות אלה, מה היו הערכים והנורמות שביקשו להקנות לילד ולילדה, לנער ולנערה, לחייל ולחיילת.
 מין ומיניות -  בעיקרו של דבר ניתן לטעון כי המין הורחק מן הבמה הציבורית והודר אל צד הצל של החברה. נבחן אפוא את יחסה של החברה אל המין בכלל, נעסוק בטוהר המיני, במיניות הנשית, בתופעת נישואיי הקטינות, בזנות, בהומוסקסואליות ובסוגים של ספרות בנושאי מין שרווחו בתקופה. נתייחס אל השאלה מדוע הופיע המין בתקופה זו כתופעה שטופלה בעיקר בידי רופאים.
השוואה בין תת-תרבויות: למרות שברוב החברה החילונית רווחו נורמות תשתיתיות דומות, היו הבדלים בין קבוצות שונות גם בקרב האוכלוסייה הוותיקה. נערוך אפוא השוואה בין סוגים שונים של האדם הראוי, במקרה זה של האישה הראויה. נעסוק אפוא בתדמיות של נשים שרווחו בעיתונות של ראשית שנות החמישים: העולם הזה וחרות מול דבר הפועלת, לאישה והאישה  במדינה.
מקורות 
עיתונות: דבר, הדור, מעריב, ידיעות אחרונות, הארץ,  Palestine (Jerusalem) Post, על המשמר, הבוקר, קול העם, חרות, זמנים, הצופה.
בטרם, מולד, אשמורת, העולם הזה, דבר הפועלת, הפועל הצעיר, לאישה, האישה במדינה, הד המזרח, לוח הארץ, ספר השנה של העיתונאים. 
מקורות מוסדיים: דברי הכנסת, שנתון הממשלה.
מקורות ארכיונים: ארכיון המדינה, הארכיון הציוני המרכזי, ארכיון המכון למורשת בן-גוריון, ארכיון תנועת העבודה ע"ש לבון, ארכיון מפלגת העבודה ע"ש משה שרת.
ביבליוגרפיה ראשונית
ש.נ. אייזנשטדט, קליטת העלייה, ירושלים תשי"ב.
עוז אלמוג, הצבר – דיוקן, תל אביב 1997.
דבורה ברנשטיין, האישה בארץ-ישראל, השאיפה לשוויון בתקופת היישוב, תל אביב 1994.
חיים ברקאי, ימי בראשית של המשק הישראלי, ירושלים 1990.
עפרה גרינברג וחנה הרצוג, ויצ"ו- ארגון נשים וולונטרי בחברה מתהווה, תל אביב 1978.
דבורה הכהן, עולים בסערה, ירושלים תשנ"ד.
דבורה הכהן (עורכת), קיבוץ גלויות, ירושלים תשנ"ח.
המכון לחקר דעת הקהל, מפי נשים, מחקר בין עקרות בית על קיצוב מזונות ואספקה, מאי 1949. 
פנינה להב, "כשהפאלי אטיב רק מקלקל": הדיון בכנסת על חוק שיווי זכויות האישה", זמנים 47-46, 1993, עמ' 159-149.
משה ליסק, בוורלי מזרחי, עפרה בן-דוד (עורכים), עולים בישראל, ירושלים תש"ל.
משה ליסק, העלייה הגדולה בשנות החמישים, ירושלים 1999.
מרדכי נאור (עורך), עולים ומעברות, 1952-1948, ירושלים תשמ"ז.
שלמה סבירסקי, לא נחשלים אלא מנוחשלים, חיפה 1981.
דליה עופר (עורכת), בין עולים לוותיקים, ירושלים תשנ"ו.
צבי צמרת, ימי כור ההיתוך, ירושלים 1993.
צבי צמרת וחנה יבלונקה, העשור הראשון, תש"ח-תשי"ח, ירושלים תשנ"ח.
ליליאן קורנפלד, מה אבשל ממנות צנע?, תל אביב 1949.
שמעון רובינשטיין, מברלד עד מעברת ראש-פינה, תל אביב 1993.
אילה רז, חליפות העתים, ישראל 1996.
תום שגב, 1949 – הישראלים הראשונים, ירושלים 1984.
אברהם שטאל, משפחה וגידול ילדים ביהדות המזרח, ירושלים 1993.
אהוד שפרינצק, איש הישר בעיניו, אי לגליזם בחברה הישראלית, תל אביב 1986.
Andre Rae, Homemakers, Chicago & London 1981.
D. Bernstein, (ed.), Pioneers and Homemakers, New York 1992.
Caroline Davidson, A Woman’s Work is Never Done, London 1982.
Mary Douglas, Purity and Danger, London & New York 1966.
Yonas Frykman and Orvar Lofgren, Culture Builders: A Historical Anthropology of Middle-Class  Life, New Brunswick N.J. 1987.
Deborah Lupton, Medicine as Culture, London, Thousand Oaks & New Delhi 1994.
Glenna Matthews, Just a Housewife, New York & Oxford, 1987.
William Ian Miller, The Anatomy of Disgust, Cambridge & London 1997.
Ann Oakley, Woman’s Work, New York 1974.
Ann Oakley, The Sociology of Housework, New York 1974.
Annegret S. Ogden, The Great American Housewife, Westport Connecticut & London England 1986.
Raphael Patai, Israel between East and West, Philadelphia 1953.
Judith Shuval, Attitudes and Behavior Concerning Health and Sanitation, Jerusalem 1955.

                                         ****************************************
06183773: אתיקה ותשוקה
ד"ר מירי רוזמרין
כל תורת מוסר מתמודדת עם שאלת היחס בין הפעולה המוסרית לבין הכוחות הבסיסים המניעים בני אדם בפעולותיהם. הסמינר יעסוק בתפיסות שונות של היחס בין תשוקה, וזיהויה עם אהבה, מיניות, ועוצמה, לבין מוסריות. נשאל האם היחס הבסיסי בין כוחות אלו הוא יחס של התנגשות וניגוד או שניתן לחשוב על חיים מוסריים ההולמים את תשוקות אנושיות. בין ההוגים שידונו: אפלטון, שפינוזה, ניטשה, דלז ואחרים.
                                          *****************************************
06182671: היחס אני-זולת: פרספקטיביות פמיניסטיות	
ד"ר מירי רוזמרין
הבנת הקשר בין האדם לזולתו  ובין כינון זהות לכינון אחרות, עומדת בבסיס דיונים בנושאי מוסר, פוליטיקה, הכרה, משפט ועוד. פילוסופיה פמיניסטית נדרשה לביקורת וניסוח מחדש של התפישות אודות מיהו האדם ומה יחסיו עם הסביבה האנושית שלו. הקורס יבחן תפיסות פמיניסטיות שונות של היחס 'אני - זולת' , את הביקורת שטמונה בהן לגבי תפיסות רווחות בפילוסופיה ובתרבות אודות מהות האדם, ואת  ההשלכות  שלהן לגבי סוגיות מוסריות ופוליטיות. בין  השאר ידונו תפישותיהן של: סימון דה-בובאר, קרול גיליגאן, לוס איריגרי, ג'וליה קריסטבה ואחרות.  
                                               ***********************************
06182662:   זהות ומה שמעבר לה
ד"ר מירי רוזמרין
הזהות כ"אני" וכקבוצה אתנית, דתית, מגדרית ואחרת נתפסת כתנאי לקיום אנושי בעל משמעות. זהות היא הבסיס להתארגנות של תנועות פוליטיות רבות הנאבקות לכונן לעצמם יישות נפרדת ועצמאית. מאידך, יותר מאי פעם נדמה כי זהות קבועה וברורה איננה אפשרית ואולי איננה רצויה. הקורס ידון במשמעות של מושג הזהות, מה פרוש להיות בעל זהות? מה המבנים החברתיים המעצבים את זהות היחיד ואת אפשרותן של זהויות קבוצתיות? מה היחס בין זהות כהיבט היוצר אפשרויות עבור הפרט, לבין זהות כמבנה חברתי מגביל? האם ניתן לחיות ללא זהויות קבועות והאם ניתן לחשוב על דגמים של זהות שהם נטולי היבט כופה וכוחני? 
                                              ************************************
06182891:   אתיקה פמיניסטית	
ד"ר מירי רוזמרין
הקורס יבחן תפישות מוסר פמיניסטי שונות את הביקורת שתפישות אלו מותחות על תפישות מוסר מסורתיות. יושם דגש על השינויים בתפישת האדם ובתפישת הגוף הכרוכים במחשבה אתית פמיניסטית ותבחן השאלה באילו מובנים המחשבה האתית הפמיניסטית  לוקחת חלק בפרויקט הפוליטי של התנועה הפמיניסטית.  נבחן  סוגיות אתיות מרכזיות באתיקה פמינסטית ונשאל איזה שינוי תרבותי וחברתי היא דורשת לשם ישומה. הגישות המרכזיות של האתיקה הפמיניסטית שיבחנו: אתיקה ליבראלית, אתיקה של דאגה, אתיקה של ההבדל הבין-מיני, אתיקה דקונסטרוקטיבית.
                                       **********************************
06182761: אינדיבידואליות פוסט-מודרנית
ד"ר מירי רוזמרין
מה המשמעות של היות אינדיבידואל  במסגרת תפישה פילוסופית המדגישה את החשיבות של המימדים של כח, שפה, תרבות וכלכלה בעיצוב האפשרויות, המאווים ואף הסובייקטיביות כולה של היחיד? האם יש כלל טעם לדבר על אינדיווידואליות ללא גרעין  נתון שאינו פרי של הבניה חברתית? אילו תפקידים ויכולות פוליטיות יש לאינדיבידואל בתפישה כזו? 
הקורס יציג כמה  ניסיונות לעגן את החשיבות הפוליטית של היחיד במסגרת הנחות פוסטמודרניות. נדון באופן שבו אינדיווידואליות הופכת  לצורת קיום פוליטית המתבטאת באופן הקיום של היחיד  בשפה והתרבות בה היא או הוא חיים. ההוגים המרכזיים שידונו בקורס: מישל פוקו,  ג'ודית באטלר, לוס איריגרי, ז'יל דלז.
                                 ************************************
06182788:     הגוף 
ד"ר מירי רוזמרין
הקורס מציג תפישות של הגוף האנושי החורגות מהבנת הגוף כאובייקט פיסיקלי הכפוף לתיאור ביולוגי, או ממטאפיסיקה דואליסטית. ננסה להבין את מורכבות הגוף כאתר של מפגשים דינמיים ומרובים בין חברה ונפש, שפה, תחושה וחומר, פוליטיקה ומוסר. נבחן כיצד העובדה כי אדם הוא בעל גוף מעצבת את קיומו כסובייקט, מה המעמד האונטולוגי והפוליטי של ההבדל הבין-מיני ונשאל, מה גורלו של הגוף בתרבות שהטכנולוגיה מאפשרת חריגה, ולו רק דמיונית, ממגבלות הגוף.
                                  *********************************
10412604 :  משפחה וחברה  - סמ' א'
ד"ר מאיה רוזנפלד
הקורס יפתח בסקירת נושאים הקשורים בחקר המשפחה על רקע מגמות מרכזיות בתאוריה הסוציולוגית והאנתרופולוגית במאות ה-19 וה-20. השאלה המובילה, בהמשך, תהיה זו של תהליכי שינוי במבנה הכלכלי-חברתי-פוליטי של חברות והביטויים שאלה מקבלים בחלוקות עבודה תוך משפחתיות, במעמדן של נשים במשפחה, וביחסים הבין-דוריים. בין גורמי השינוי המרכזיים שיבחנו: תעוש; פרולטריזציה; הגירת כפר-עיר; התפשטות ההשכלה; עליית מדינת הרווחה והרחבת השירותים הציבוריים; תנועות, מהפכות ומדינות סוציאליסטיות; דה קולוניזציה ותת פיתוח; הגירת עבודה עולמית; הפרטות, קיצוצים ונסיגת השירותים החברתיים. בהקשר הישראלי-פלסטיני נבחן את מדיניות הרווחה הישראלית והשפעותיה על חיי משפחה במגזרים חברתיים שונים, ואת השפעותיהם של עקירה, פליטות וכיבוש מתמשך על חיי משפחות פלסטיניות.
                                ********************************
10412605 :     יסודות הפסיכולוגיה החברתית
פרופ' נדים רוחאנא
הקורס יציג מספר מושגי יסוד העוסקים באינטראקציה בין בני אדם תוך הדגשת הקונטקסט הקבוצתי. הדיון יתמקד בהבדל בין התנהגות פרטנית להתנהגות בקבוצה, תוך הדגשת שאלות של ציות וקונפורמיות. לבסוף יוצגו מספר גישות תאורטיות עיקריות ויבוררו השקפותיהן על טבע האדם והחברה
                            **********************************
06622114:    ההִיסְטֶרְיוֹניוּת: היסטוריה, היסטֶריה ומגדר במאה ה-19
גב' תמי רזי
הקורס יבחן את התפתחותן המקבילה במאה ה-19 של ההיסטריה כמחלה מודרנית ושל תנועת הנשים בכלל וראשית ההיסטוריה של נשים בפרט, באנגליה, גרמניה, צרפת וארצות הברית. הקורס ינסה להצביע על זיקות בין התפתחות הפסיכיאטרייה ומאוחר יותר הפסיכואנליזה, לבין התפתחות הפמיניזם כתנועה פוליטית וחברתית. עיקר הדיון יתמקד בתהליכי ההתמקצעות והמגדור של ההיסטוריה במאה ה-19 ובתהליכי ההתמקצעות והמגדור של הפסיכיאטרייה ומחלות הנפש. הדיון יתמקד בשינויים פוליטיים, חברתיים ותרבותיים שחלו בעשורים האחרונים של המאה ה-19 במעמדן של נשים ובסיבות האפשריות לפריחתן של ההיסטריה והאנורקסיה נרבוזה באותן שנים. באופן ספציפי יותר תיבחן ההיסטריה כמחלה נשית בהשוואה למאבקיהן של תנועות הנשים ולניסיונות לכתוב היסטוריה של נשים, תוך דיון בנקודות הדמיון בין שתי התופעות: שאלות של השתקה ודיבור, אובייקט וסובייקט, וקונפליקטים בין גבריות לנשיות. 
הנחת המוצא של הקורס תהיה כי התפתחותן במקביל של תנועת הנשים וההיסטוריה של נשים, ושל ההיסטריה כמחלה נשית, איננה מקרית ומעידה על זיקות מעניינות בין השינויים הדרמטיים שחלו במעמדן של נשים באירופה בעשורים האחרונים של המאה ה-19, לבין התפרצותה של ההיסטריה כמחלה נשית מודרנית. המטרה תהיה אם כן הן ליצור היסטוריזציה של ההיסטריה ולמקם את המחלה בהקשרים היסטוריים ותרבותיים קונקרטיים (שלרוב נעדרים מן הדיון הפמיניסטי במחלה), והן להבין את מורכבות התפתחותן של תנועת הנשים וההיסטוריה של נשים בהקשר של מחלת ההיסטריה. הקורס ישלב בין קריאה בטקסטים היסטוריים שנכתבו על ידי נשים במחצית השנייה של המאה ה-19 לבין קריאה בספרות פסיכואנליטית ופסיכיאטרית שנכתבה בסוף המאה ה-19 ותחילת המאה ה-20. 
ביבליוגרפיה נבחרת
ע' ברמן (עורך), פרויד ודורה, תל-אביב 1993.
 J. Chamberlin and S. Gilman (eds.), The Dark Side of Progress, NY 1985.
                                              **************************************
06622114 :  ההִיסְטֶרְיוֹניות: היסטוריה, היסטריה ומיגדר במאה ה-19
גב'  תמי רזי
הקורס יבחן את התפתחותן המקבילה במאה ה-19 של ההיסטריה כמחלה מודרנית ושל תנועת הנשים בכלל וראשית ההיסטוריה של נשים בפרט, באנגליה, גרמניה, צרפת וארצות הברית. הקורס ינסה להצביע על זיקות בין התפתחות הפסיכיאטרייה ומאוחר יותר הפסיכואנליזה, לבין התפתחות הפמיניזם כתנועה פוליטית וחברתית. עיקר הדיון יתמקד בתהליכי ההתמקצעות והמיגדור של ההיסטוריה במאה ה-19 ובתהליכי ההתמקצעות והמיגדור של הפסיכיאטריה ומחלות הנפש. הדיון יתמקד בשינויים פוליטיים, חברתיים ותרבותיים שחלו בעשורים האחרונים של המאה ה-19 במעמדן של נשים ובסיבות האפשריות לפריחתן של ההיסטריה והאנורקסיה נרבוזה באותן שנים. באופן ספציפי יותר תיבחן ההיסטריה כמחלה נשית בהשוואה למאבקיהן של תנועות הנשים ולנסיונות לכתוב היסטוריה של נשים, תוך דיון בנקודות הדמיון בין שתי התופעות: שאלות של השתקה ודיבור, אובייקט וסובייקט, וקונפליקטים בין גבריות לנשיות. 
הנחת המוצא של הקורס תהיה כי התפתחותן במקביל של תנועת הנשים וההיסטוריה של נשים, ושל ההיסטריה כמחלה נשית, איננה מקרית ומעידה על זיקות מעניינות בין השינויים הדרמטיים שחלו במעמדן של נשים באירופה בעשורים האחרונים של המאה ה-19, לבין התפרצותה של ההיסטריה כמחלה נשית מודרנית. המטרה תהיה אם כן הן ליצור היסטוריזציה של ההיסטריה ולמקם את המחלה בהקשרים היסטוריים ותרבותיים קונקרטיים (שלרוב נעדרים מן הדיון הפמיניסטי במחלה), והן להבין את מורכבות התפתחותן של תנועת הנשים וההיסטוריה של נשים בהקשר של מחלת ההיסטריה. הקורס ישלב בין קריאה בטקסטים היסטוריים שנכתבו על ידי נשים במחצית השנייה של המאה ה-19 לבין קריאה בספרות פסיכואנליטית ופסיכיאטרית שנכתבה בסוף המאה ה-19 ותחילת המאה ה-20.
ביבליוגרפיה נבחרת
ע' ברמן (עורך), פרויד ודורה, תל-אביב 1993.
 J. Chamberlin and S. Gilman (eds.), The Dark Side of Progress, NY 1985.
 H. Decker, Freud, Dora and Vienna 1900, NY 1991.
 J. Gallop, The Daughter’s Seduction
 S .L. Gilman, The Jew’s Body, New York and London 1991.
 S. Marcus, 1975, Representation: Essays on Literature and Society, NY 
 M. S. Micale, Hysteria and its Historiography: A Review of Past and Present Writings, History of Science, 27 (1989), pp. 223-261
E. Showalter, The Female Malady
C. Smith-Rosenberg, Disorderly Conduct. Visions of Gender in Victorian America, NY and Oxford 1986

                           **************************************************

06153228: יסודות רליגיוזיים בשירת אמיר גלבוע וזלדה 
ד"ר לילי רתוק
הסמינריון יעסוק בשירתם של שני משוררים, שהיסוד הרליגיוזי תופס מקום חשוב בשירתם. במהלכו תיבחן מהותה של הרליגיוזיות בשירה, ואופני התגלמותה בעולמם של יוצרת דתייה ויוצר שאינו דתי.
דרישות הקורס: היכרות מעמיקה עם שירתם של זלדה וגלבוע, שתיבחן באמצע הקורס. הבחינה תכלול גם מאמרים על שירתם ועל הרליגיוזיות: נוכחות והשתתפות פעילה בדיון וכתיבת עבודה סמינריונית על הרליגיוזיות ביצירתו של יוצר/ת ישראלי/ת.	
                                         *********************************

06153228: יסודות רליגיוזיים בשירת אמיר גלבוע וזלדה 
ד"ר לילי רתוק
הסמינריון יעסוק בשירתם של שני משוררים, שהיסוד הרליגיוזי תופס מקום חשוב בשירתם. במהלכו תיבחן מהותה של הרליגיוזיות בשירה, ואופני התגלמותה בעולמם של יוצרת דתייה ויוצר שאינו דתי.
דרישות הקורס: היכרות מעמיקה עם שירתם של זלדה וגלבוע, שתיבחן באמצע הקורס. הבחינה תכלול גם מאמרים על שירתם ועל הרליגיוזיות: נוכחות והשתתפות פעילה בדיון וכתיבת עבודה סמינריונית על הרליגיוזיות ביצירתו של יוצר/ת ישראלי/ת.
                                  ***********************************

06051159: שיח אהבה ישראלי (פנורמי)
דר' לילי רתוק
מטרת הקורס להציג את שיח האהבה בתרבות הישראלית ׁ(ספרות,אמנות), תוך הבלטת המקורות המגוונים שלו.
דרישות הקורס: נוכחות והשתתפות בדיון ובחינה על הטקסטים והחומר הביבליוגרפי.
                                ********************************

08216104  :	מגדר וזהות מינית בעולם העתיק
גב' נאוה שדה
התרכזותה של האמנות הקלאסית בתיאור דמות האדם היא בעלת משמעות עמוקה והשלכות רבות. גוף האדם וזהותו המינית הם בעלי משמעות ערכית-חברתית, תרבותית, פולחנית, פוליטית ופילוסופית – והוא בבחינת מיקרוקוסמוס של המבנה החברתי. הקורס יעסוק במשמעויות המורכבות שקיימות באופן הייצוג האמנותי של גברים, נשים, גיבורים מיתולוגיים, אלים ויצורים שונים שמיניותם מודגשת ולעיתים כפולה, וידון בהיבטים השונים של המגדר באמנות העתיקה, תוך דיון בספרות המחקר ובמקורות העתיקים.
                    **********************************

10412604 :   משפחה וחברה - סמ' ב'
פרו'פ חיה שטייר
הקורס סוקר בהרחבה נושאים מרכזיים הקשורים בחקר המשפחה תוך התמקדות בקשר שבין תהליכים בתוך המשפחה לבין תהליכים חברתיים כלכליים ופוליטיים בחברה הרחבה. במסגרת זו ייבחנו התהליכים ההיסטוריים המרכזיים שהוליכו לשינויים במבנה המשפחה, ויידונו התאוריות המרכזיות העוסקות במשפחה. בין הנושאים שיידונו: תהליכים דמוגרפיים הקושרים במשפחה: נישואין, גרושין וילודה, מבנים משפחתיים אלטרנטיביים, חלוקת העבודה בתוך המשפחה והקשר שלה למעמדן של נשים במשפחה ובחברה, והשפעתה של המדיניות החברתית על המשפחה ועל היחסים בתוכה.
                      **************************************

06283048  :  אורלי קסטל-בלום: מונוגרפיה
ד"ר סמדר שיפמן
הקורס יעסוק ברומנים ובסיפורים של אורלי קסטל-בלום, בפואטיקה שלה, ובקשר שבין הפואטיקה לבין תקופה, ז'אנר, מיגדר ועמדות. נקרא בארבעה או חמישה ספרים של קסטל-בלום, נעמת אותם עם טקסטים 'דומים' או 'הפוכים'. ננסה לעמוד הן על ייחודה של כל אחת מהיצירות בהן נקרא, והן על הקשרים שבין היצירות השונות.
                           ********************************************

08611409 :        מ"חמלה וחרדה" ועד "שברון הלב": האומנויות והרגשות
ד"ר מדלן שכטר
במהלך תולדות תרבות המערב תאוריות שונות אודות מוזיקה, ציור, ספרות או תיאטרון מדגישות את הקשר הבלתי נפרד בין אומנות לרגש. מטרת השיעור היא להציג ולבחון סוגיות נבחרות, קלאסיות ומודרניות, מתוך שיח מורכב זה כגון: פרדוקס הטרגדיה, פרדוקס ההזדהות, רגש והבעתו באומנות, הרציונאליות של התגובות הרגשיות לאומנות וערך הרגש (הפואטיקה והאסתטיקה של 
הרגש.
                              ********************************************                           

08611416 :       השיח הפמיניסטי אודות האומנויות- לאן?
ד"ר מדלן שכטר
הפמיניזם מעצב דרכי חשיבה חדשות בתיאוריה ובביקורת  וגם בפרקטיקה של האומנויות. מחד גיסא החוקרות הפמיניסטיות מנהלות מזה 30 שנה רב שיח ביקורתי עם הנחות היסוד של הדיסיפלינות השונות המבטאות תפיסת עולם פטריארכלית.
מאידך גיסא, ניתן לזהות בתוך הפמיניזם התפתחויות וכיוונית חדשים, תוצאה של דיון פנימי בזכות אופיו הפלורליסטי והדינמי של המחשבה הפמיניסטית.
השיעור יציג באופן שיטתי התפתחויות בשיח הפמינסיטי אודות הספרות, הקולנוע, הציור והתיאטרון.

                             *************************************
08614028  :    יחסים מסוכנים: אסתטיקה ואתיקה
ד"ר מדלן שכטר
		
השעור יתמקד בנושא אשר צובר עניין בשיח התאורטי אודות האמנות: יחסי הגומלין בין אסתטיקה לאתיקה. לאחר תקופה יחסית ארוכה שבה שני התחומים התפתחו בנפרד, בשנים האחרונות  חל מפנה משמעותי. מצד אחד האסתטיקה עוסקת יותר ויותר בהבטים אסתטיים של החיים ושל ערכים מוסריים. במהלך השעור ידונו סוגיות נבחרות בשיח אודות הקשר בין היפה לבין הטוב באמנות, תוך כדי התמקדות בנושאים מורכבים ובעייתיים  כגון: גבולות האמנות והחוויה האסתטית, הצנזורה והאסתטיקה של הרוע. 
                            *************************************************
06621453:	המילים ככישוף והכישוף שבמילים: גלגמש, אחיו וכל השאר – קורס  פנורמי
גב' ש' שפרה
הספרות שנכתבה במזרח העתיק, האמינה בכוחן המכשף של המלים.  למרבה הפלא מה שחרט האדם לפני אלפי שנים על לבני טין מדבר אלינו כאן ועכשיו, וקסם הכישוף לא נעלם.  שכן ספרות זו עסקה בשאלות הקיומיות שהאדם מתמודד עמן בכל הזמנים, כמו למשל, החיים בצל המוות, המאבק בין הטבע והציוויליזציה וכיו"ב.
נעמוד על סוד קסמה של הספרות הזו;  נקרא יצירות מסוגות שונות, נקרא את מחזור היצירות שגיבוריו הם אשתר-איננה אלת האהבה, הפיריון והמלחמה, ובעלה תמוז-דומוזי, שאותו היא מורידה לשאול; נעסוק בסגולותיה הפואטיות ובתכניה של הספרות המסופוטמית, שנכתבה בשתי לשונות: השומרית ואכדית.
תוך כדי קריאה בספרות זו נתייחס לאלים המסופוטמים, לפולחנים, למוסדות השלטון, לאורחות החיים, לתפיסת היחס שבין האדם לאלוהיו ובין האדם לזולתו, לתפקידו של האירוס, למקומה של האישה ועוד.  נתבונן בייצוגים של אפיזודות, ובדמויות של אלים וגיבורים באמנות המסופוטמית. נעמוד על עקבותיה של הספרות הזו ביצירות מאוחרות יותר כמו שירת הומרוס היוונית, ובעיקר נבחן את השפעתה על הלשון העברית ועל המקרא. 
                                ***********************************
06182794: זכויות רוב וזכויות מיעוט
פרופ' יולי תמיר

הסמינר יבחן את הדמוקרטיה הישראלית בראי התיאוריה הדמוקרטית. תבחנה שאלות של ייצוג, השתתפות, קבלת החלטות, זכויות פרט וזכויות מיעוט, וכן שאלת מעמדם של דימויים ורגשות בפוליטיקה. המקרה הישראלי ישמש אבן בוחן לתיאוריה הדמוקרטית. לאורו תבחן שאלת היישום התיאוריה והצורך לערוך בה שינויים לאור מגבלות המציאות. 
*****************************************************************************
0608112501  : יחסים בין אישיים בקבוצה
יפורסם
מטרת הקורס :   פתיחות רגישות , שיפור תקשורת בין-אישית ובין-קבוצתית , הגברת המודעות העצמית והבנת הזולת. למידה על הקבוצה הקטנה והבנת תהליכים קבוצתיים.
הלמידה מבוססת על התנסות אישית בתהליך קבוצתי והמשגתה בעבודה מסכמת.
*********************************************************************************